Kadar BPR rendah, ANGKASA syor kerajaan timbang semula keputusan

Oleh Athirah Huda Zalhe

BANGI, 20 Rabiulawal 1442H, Jumaat – Kerajaan perlu mempertimbangkan semula jumlah pemberian tunai – melalui Bantuan Prihatin Rakyat (BPR) – pada kadar yang lebih tinggi.

Ini kerana, pemberian tunai berkenaan akan mendorong rakyat untuk berbelanja, sekali gus menyuntik kembali ekonomi negara, kata Ketua Angkatan Pemuda Barisan Jemaah Islamiah Se-Malaysia (ANGKASA), Hazwan Mohamad.

Beliau berkata, meskipun penerima BPR diperluaskan daripada B40 dan turut dinikmati oleh M40, namun jumlah yang ditetapkan tidak terlalu tinggi dan hanya ditingkatkan sedikit berbanding sebelum ini.

“Jika kita lihat apa yang dikatakan oleh pakar ekonomi, mereka mengatakan kerajaan perlu memberikan tunai yang banyak di tangan rakyat supaya boleh berbelanja dan menyuntik kembali ekonomi negara.

“Justeru, saya merasakan adalah satu keperluan untuk melihat semula perkara itu,” katanya dalam Analisis Belanjawan 2021 di TV Pertiwi, malam ini.

Melihat keperluan itu, Hazwan berkata, BERJASA menerusi Belanjawan Alternatif menekankan pelan pemulihan pertama pandemik, dengan meningkatkan bantuan tunai rakyat kepada RM5,000.

“Kita mengaku dengan pemberian tunai ini akan berlaku defisit. Defisit adalah defisit, sebab beberapa tahun dahulu pun belanjawan kita tetap defisit.

“Tetapi, kita juga faham rakyat ketika ini kekurangan wang di tangan mereka berbelanja,” katanya.

Dalam belanjawan yang dibentangkan Menteri Kewangan, Tengku Datuk Seri Zafrul Abdul Aziz petang tadi, Bantuan Sara Hidup (BSH) telah digantikan dengan BPR mulai Januari 2021.

Tengku Zafrul berkata, BPR akan memastikan manfaat besar kepada golongan berkaitan dengan kadar bantuan serta kategori pendapatan yang lebih baik.

Menerusi peruntukan itu, isi rumah berpendapatan bulanan kurang RM2,500 dan mempunyai seorang anak akan menerima bantuan sebanyak RM1,200 manakala bagi dua anak atau lebih pula RM1,800.

Bagi isi rumah berpendapatan bulanan antara RM2,501 hingga RM4,000 dan mempunyai seorang anak, bantuan BPR sebanyak RM800 akan disalurkan, manakala bagi dua anak atau lebuh akan menerima RM1,200.

Kerajaan turut mengumumkan bantuan untuk kumpulan isi rumah berpendapatan bulanan antara RM4,001 hingga RM5,000, yang akan menerima RM500 bagi sehingga seorang anak dan RM750 untuk mereka yang mempunyai dua anak atau lebih.

Sementara individu bujang berpendapatan RM2,500 ke bawah pula akan menerima bantuan RM350.


80 pesakit hipertensi terdedah komplikasi parah

BANGI, 17 Syawal 1443H, Rabu – Tinjauan Kesihatan dan Morbiditi Kebangsaan (NHMS) 2019 serta Pertubuhan Kesihatan Sedunia (WHO) menganggarkan lebih kurang separuh pesakit tidak mengetahui menghidap penyakit hipertensi.

Lebih menggusarkan, hanya seorang daripada lima pesakit hipertensi berjaya mengawal penyakit itu, menjadikan 80 peratus yang lain terdedah kepada risiko komplikasi parah, termasuk serangan jantung, strok dan kerosakan buah pinggang, kata Ketua Pengarah Kesihatan, Tan Sri Dr Noor Hisham Abdullah.

Bersempena Hari Hipertensi Sedunia tahun ini, Kementerian Kesihatan (KKM) menggesa masyarakat supaya mengambil langkah-langkah ‘C.E.R.D.I.K’ bagi mengawal dan mencegah penyakit berkenaan.

Langkah-langkah ‘C.E.R.D.I.K’ yang ditekankan KKM adalah berikut:

(a) Cergaskan diri anda;

(b) Elakkan pengambilan alkohol;

(c) Rokok. Berhenti dan jangan mulakan!;

(d) Diet seimbang;

(e) Berat badan ideal;

(f) Kendali stress.

Dr Noor Hisham berkata, Hari Hipertensi Sedunia 2022 disambut bertemakan ‘Tekanan Darah Terkawal, Hidup Lebih Sejahtera’ bagi meningkatkan kesedaran dan kepentingan mengawal tekanan darah di kalangan masyarakat.

“Justeru, dalam usaha untuk mengukuhkan aktiviti saringan kesihatan di kalangan rakyat Malaysia, KKM dengan kerjasama pelbagai kementerian dan agensi akan menganjurkan Inisiatif Saringan Kesihatan Kebangsaan bermula pada bulan Julai 2022.

“Melalui program ini, KKM berharap agar orang ramai tampil untuk melakukan saringan kesihatan agar pencegahan dan kawalan penyakit dapat dilakukan lebih awal,” katanya dalam kenyataan, hari ini.

Pada masa, KKM turut berharap sambutan Hari Hipertensi Sedunia 2022 akan meningkatkan tahap kesedaran dan pengetahuan orang ramai terhadap kepentingan pemeriksaan tekanan darah serta bahaya penyakit hipertensi kepada kesihatan.


Perlu kajian tepat elak pasaran hartanah merudum

BANGI, 28 Rabiulakhir 1442H, Isnin – Kerajaan berusaha keras menyekat pandemik COVID-19 daripada terus mempengaruhi kemampuan membeli hartanah, yang sekali gus akan mempengaruhi pasaran hartanah.

Presiden Pertubuhan Profesional Tanah Malaysia (PERTAMA), Prof Dr Ismail Omar berkata, pelbagai usaha telah, sedang dan akan dilaksanakan termasuk memperkenalkan insentif seperti pengecualian cukai keuntungan hartanah, penangguhan bayaran balik pinjaman bank atau moratorium serta pengecualian duti setem bagi jual beli hartanah.

Beliau yang juga pensyarah bidang hartanah dan wakaf di Universiti Tun Hussien Onn Malaysia (UTHM) berkata, pemaju perumahan pula memperkenalkan rebat tunai bagi menarik minat pembeli untuk membeli rumah yang diminati.

Beliau berkata, kajian dijalankan pelbagai pihak seperti Persatuan Pembeli Rumah Malaysia (HBA) dan Khazanah Nasional (Khazanah) mendapati bahawa insentif itu memberi kesan agak positif terhadap pasaran hartanah.

Katanya, impak daripada insentif berkenaan adalah memperlahankan kejatuhan pasaran hartanah.

Bagaimanapun, katanya, impak yang ketara hanyalah di lokasi tertentu dan terhadap rumah dengan kategori dan harga di bawah RM300,000 sahaja.

“Faktor yang menyebabkan perkara ini berlaku adalah sikap bakal pembeli yang terlalu berhati-hati dan mereka sebenarnya memberi keutamaan kepada keperluan asas seperti makanan dan pakaian dan bukannya membeli aset dan hartanah ketika pandemik COVID -19.

“Lantaran itu, pelbagai pihak dan agensi dalam industri hartanah seperti Kementerian Perumahan dan Kerajaan Tempatan, penilai, perancang bandar, pentadbir tanah, jurubina dan sebagainya perlu menjalankan kajian mendalam terhadap keadaan pasaran hartanah semasa dan mengunjurkan pola pada masa hadapan.

“Penemuan kajian yang tepat dapat digunakan untuk membentuk strategi mengelak pasaran hartanah merudum dan seterusnya membentuk pasaran hartanah yang lestari pada masa hadapan,” katanya menulis di Berita Harian hari ini.

Mengulas lanjut, Prof Ismail berkata, apabila pandemik COVID-19 melanda, ramai kehilangan pekerjaan dan kuasa beli rumah juga jatuh disebabkan pendapatan rendah serta tidak mampu membeli dengan harga mahal.

Tambahan pula, bank sukar memberi pinjaman kerana risiko mendapatkan bayaran balik adalah tinggi.

Akibatnya, katanya, pasaran merudum apabila permintaan jatuh, sedangkan penawaran melambak menyebabkan hartanah tidak dapat dijual di pasaran (overhang).

“Apabila berlaku lebihan hartanah mewah di pasaran, pihak pemaju hartanah akan mengalami kerugian kerana mereka tidak dapat menjual hartanah dibina dan kerugian.

“Di Singapura, dilaporkan pembeli warga Indonesia dan China tidak dapat datang ke negara itu untuk membeli rumah, menyebabkan pemaju kerugian apabila rumah tidak dapat dijual. Kemungkinan besar, harga akan jatuh di pasaran.

“Di negara kita pula, dilaporkan banyak sekali rumah mewah yang harganya melebihi RM500,000 yang siap tetapi tidak laku di pasaran. Justeru, pemaju mengalami kerugian,” katanya.

Bagi mengatasi masalah ini, jelasnya, kerajaan mencadangkan penurunan harga rumah berkenaan supaya ada pembeli sanggup dan mampu untuk membelinya.

Beliau berkata, kerajaan juga bercadang mengenakan cukai kekosongan sebanyak satu peratus bagi rumah berkenaan supaya pemaju lebih berhati-hati membina rumah di pasaran.

Katanya, kajian pasaran yang tepat hendaklah dilakukan supaya dapat mengelak daripada berlakunya lambakan hartanah di pasaran.

“Apabila berlaku lambakan hartanah di pasaran, ditambah kuasa beli yang berkurangan dan kemampuan untuk membayar balik pinjaman lemah, seolah-olah pasaran hartanah menjadi seakan-akan sebiji belon yang sedang menggelembung.

“Semakin meningkat impak daripada pandemik COVID-19 berlanjutan, saiz belon yang menggelembung semakin membesar saban hari. Akhirnya, kalau tidak berhati-hati, belon berkenaan akan pecah meletup,” katanya.


Kebun haram: Mungkinkah tanah milik Melayu akan dirampas?

KUANTAN, 2 Jamadilawal 1442H, Khamis – Kerajaan negeri Pahang dilihat seolah-olah mengambil mudah apabila kes pencerobohan tanah kerajaan negeri oleh pekebun durian yang sepatutnya diketahui keputusannya pada 9 Disember lalu, ditangguh ke 23 Disember ini.

Pertubuhan Pembela-Pembela Islam Malaysia (PEMBELA) berkata, himpunan solidariti yang dirancang untuk mendengar keputusan pencerobohan 9 Disember lalu, berakhir dengan hiba apabila ia ditangguhkan.

“Terkilan dan sedih dengan perjuangan untuk membela nasib orang Melayu. Keputusan kes pencerobohan tanah Raub ditangguh kali kedua!

“Kononnya, pada saat akhir ada afidavit baharu dikemukakan pihak plaintif. Kes tertangguh dan keputusan baru bakal menyusul 23 Disember 2020.

“Berapa lama lagi kes ini akan dilengahkan, kita saksikan nanti! Apa pula yang akan datang lagi?,” kata PEMBELA dalam tulisan di laman Facebook, hari ini.

Pada masa sama, PEMBELA berkata, adalah mustahil kegiatan haram ini bertahan puluhan tahun, jika tidak ada pihak yang melindungi mereka.

“Jika kes ini tidak diselesaikan, maka besar kemungkinan tanah milik orang Melayu dirampas.

“Sedangkan untuk memohon pun payah, senang-senang sahaja boleh terlepas ke tangan yang lain!,” tegasnya.

9 Disember lalu, Mahkamah Tinggi Kuantan menetapkan tarikh 23 Disember untuk keputusan kes pekebun durian Musang King yang menceroboh tanah milik kerajaan negeri.

Penangguhan itu dibuat Hakim Datuk Zainal Azman Ab Aziz bagi memberi laluan kepada kedua-dua pihak responden yang diwakili Peguam Kanan Persekutuan, Noor Fadzila Ishak dan plaintif yang diwakili peguam, Siew Choon Jern dan Brendan Siva menyelesaikan pengurusan kes.

Menurutnya, mahkamah juga perlu meneliti afidavit baharu yang dikemukakan pihak plaintif pada minggu lepas untuk mengguna pakai keputusan yang sama terhadap satu lagi permohonan sama yang difailkan 94 lagi pekebun.

Ini menjadikan keseluruhan sebanyak 204 pekebun memfailkan permohonan semakan kehakiman terhadap enam responden iaitu Pentadbir Tanah Daerah Raub, Pengarah Jabatan Perhutanan, kerajaan Pahang, Perbadanan Kemajuan Pertanian Negeri Pahang, Royal Pahang Resources PKPP Sdn Bhd dan Pejabat Penasihat Undang-Undang Negeri Pahang.


Malaysia bimbang perkembangan terkini di Myanmar

PUTRAJAYA, 19 Jamadilakhir 1442H, Isnin – Malaysia bimbang dengan perkembangan terkini di Myanmar yang dilapor menyaksikan rampasan kuasa oleh tentera pada awal Isnin dengan Kaunselor Negara Aung San Suu Kyi, Presiden Myanmar U Win Myint dan lain-lain pegawai kanan ditahan di ibu kota Naypyidaw.

Menurut kenyataan Kementerian Luar, Malaysia menggesa tentera Myanmar serta pihak berkaitan agar mengutamakan keamanan dan keselamatan di negara itu, mempertahankan kedaulatan undang-undang serta menyelesaikan sebarang percanggahan elektoral melalui mekanisme undang-undang dan dialog secara aman.

“Malaysia menyokong kesinambungan perbincangan dalam kalangan pemimpin Myanmar bagi mengelak kesan buruk terhadap rakyat serta negara Myanmar, khususnya ketika situasi sukar sekarang akibat penularan COVID-19,” demikian menurut kenyataan itu hari ini.

Media antarabangsa melaporkan tentera Myanmar telah mengambil alih negara itu menerusi rampasan kuasa serta mengisytiharkan darurat selama setahun selepas menahan pemimpin politik dan pemimpin kanan kerajaan atas dakwaan penyelewengan dalam pilihan raya negara tersebut pada November 2020.

Susulan perkembangan semasa di Myanmar, kementerian itu menasihati semua rakyat Malaysia di negara berkenaan agar kekal bertenang serta berwaspada selain mematuhi nasihat keselamatan yang dikeluarkan oleh pihak berkuasa tempatan.


Kerajaan tawar 7 transformasi Parlimen dan pentadbiran kerajaan

KUALA LUMPUR, 3 Safar 1443H, Jumaat – Kerajaan Persekutuan hari ini menawarkan tujuh transformasi Parlimen dan pentadbiran kerajaan bagi mengembalikan kestabilan politik demi menangani wabak COVID-19 dan memulihkan ekonomi negara.

Perdana Menteri Datuk Seri Ismail Sabri Yaakob berkata tawaran itu meliputi pembentangan Rang Undang-Undang Anti-Lompat Parti, pelaksanaan Undi18 dalam tempoh terdekat dan mengehadkan tempoh jawatan perdana menteri kepada 10 tahun.

“Tawaran ini bertujuan mewujudkan landskap politik baharu dengan melaksanakan transformasi dan pembaharuan dalam tatakelola pentadbiran kerajaan khususnya memperkasakan peranan institusi Parlimen,” kata beliau dalam kenyataan hari ini.

Selain itu, katanya keanggotaan Jawatankuasa Pilihan Khas Parlimen akan diseimbangkan antara Ahli Parlimen kerajaan serta Ahli Parlimen pembangkang dan setiap Rang Undang-Undang termasuk Rang Undang-Undang Perbekalan yang dibentangkan di Parlimen akan dirunding dan dipersetujui bersama.

Ismail Sabri berkata ahli parti pembangkang akan turut dilibatkan dalam Majlis Pemulihan Negara (MPN) untuk memberikan pandangan dan cadangan penambahbaikan, manakala Ketua Pembangkang akan diberikan saraan dan kemudahan setara seorang menteri.

Perdana menteri berkata tujuh tawaran berkenaan yang dipersetujui mesyuarat Jemaah Menteri hari ini adalah selaras titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja-Raja Melayu tentang kepentingan sebuah pentadbiran stabil yang dapat berfungsi secara biasa dalam keadaan negara menghadapi pelbagai krisis.

“Kerajaan berpandangan fokus dan keutamaan yang perlu diberikan semua pihak ketika ini adalah terhadap kestabilan politik dan pentadbiran negara dalam memerangi COVID-19 serta pemulihan ekonomi,” katanya.

Beliau berkata transformasi kerajaan ini memaktubkan nilai-nilai murni dan muafakat merentasi pelbagai latar agama, kaum, dan budaya dalam konteks Keluarga Malaysia.

Ismail Sabri menegaskan ia juga selaras dengan semangat untuk terus menjunjung Perlembagaan Persekutuan sebagai undang-undang tertinggi yang menjadi teras kehidupan bermasyarakat dan bernegara.

Beliau berkata pada masa sama kerajaan komited memperkenalkan lebih banyak transformasi dari semasa ke semasa. – Bernama


Bajet 2022 perlu kembalikan GST

Oleh Athirah Huda Zalhe

BANGI, 1 Safar 1443H, Rabu – Kerajaan baharu bakal menjadi tumpuan pelbagai pihak termasuk rakyat, yang pastinya menantikan ‘kejutan dan manfaat’ dalam intipati pembentangan Bajet 2022 dijangka pada Oktober depan.

Biarpun masih mengekalkan Menteri Kewangan yang sama daripada pemerintahan Perikatan Nasional (PN) sebelum ini, Bajet 2022 masih mempunyai ‘daya tarikan’ memandangkan Malaysia kini ke arah pemulihan pandemik COVID-19.

Bukan hanya dari sudut bantuan fizikal, rakyat juga pastinya menantikan rancangan kerajaan dalam memulihkan dan merancakkan kembali sektor ekonomi negara seiring Pelan Pemulihan Negara (PPN).

Selaras dengan itu, penganalisis ekonomi, Prof Madya Dr Abu Sofian Yaacob mencadangkan kerajaan menumpukan beberapa aspek utama dalam belanjawan, bagi memacu semula pemulihan ekonomi dan pendapatan negara.

Beliau menggesa kerajaan di bawah pimpinan Datuk Seri Ismail Sabri Yaakob memberi fokus kepada sistem percukaian.

“Saya mencadangkan supaya kerajaan menumpukan dari segi pendapatan cukai kerana itu adalah pendapatan kerajaan.

“Ini kerana, tanpa cukai kerajaan tak boleh buat apa, maka penting untuk sistem percukaian diberi perhatian,” katanya kepada Ismaweb.net, hari ini.

Serentak itu, Dr Abu Sofian mengesyorkan supaya kerajaan mempertimbangkan semula pelaksanaan Cukai Barangan dan Perkhidmatan (GST).

“GST adalah antara satu kutipan cukai semasa. Cuma, kita minta supaya jika ia dilaksanakan kembali, kuat kuasakan ia pada kadar rendah seperti 3 peratus sahaja.

“Malah, kita minta untuk penetapan cukai itu hanya meliputi barangan atau perkhidmatan tertentu sahaja,” katanya.

Pada masa sama, beliau turut menyarankan kerajaan meningkatkan usaha mengutip kembali bayaran cukai tertangguh daripada Pihak Berkuasa Tempatan (PBT) dan kerajaan negeri.

“Bermakna, kerajaan perlu berusaha mengutip (cukai) supaya tidak menambahkan lagi kewangan negeri.

“Walaupun Kerajaan Pusat akan memberikan bajet tahun ini, tetapi kerajaan negeri juga perlu memainkan peranan,” katanya.

Difahamkan, Bajet 2022 dirangka berdasarkan tiga keperluan utama dan turut mengambil kira jangkaan situasi ekonomi yang akan pulih daripada kesan pandemik pada tahun hadapan.

Bajet juga akan disejajarkan bersama Rancangan Malaysia Ke-12 (RMK12) yang dibentangkan di Parlimen bulan ini.


Zahid ucap takziah kepada keluarga Ramesh Rao

BANGI, 21 Jamadilakhir 1444H, Sabtu – Timbalan Perdana Menteri, Datuk Seri Ahmad Zahid Hamidi merakamkan ucapan takziah kepada keluarga Pegawai Khas Hal Ehwal Kaum India di Pejabat Timbalan Perdana Menteri, Ramesh Rao yang dilaporkan meninggal dunia pagi tadi.

“Dengan perasaan sedih dan dukacita, saya dan seluruh warga Pejabat Timbalan Perdana Menteri dan Kementerian Kemajuan Desa dan Wilayah ingin menyampaikan ucapan takziah kepada keluarga mendiang Ramesh Rao a/l Krishna Naidu, Pegawai Khas yang meninggal dunia pada awal pagi Sabtu.

“Semoga ahli keluarga, kenalan dan rakan taulan mendiang tetap sabar dan tabah dalam menghadapai dugaan kehilangan insan yang mereka sayangi,” katanya dalam kenyataan, hari ini.

Ahmad Zahid berkata, beliau menghargai khidmat bakti dan jasa mendiang kepada masyarakat dan negara sebelum dan semasa Ramesh berkhidmat.

Ramesh yang juga Presiden Pertubuhan Minda dan Sosial Prihatin Malaysia dipercayai meninggal dunia akibat serangan jantung.

Beliau dikenali kerana aktif memperjuangkan kebajikan masyarakat di negara ini terutamanya kaum India.

Sebelum menyertai Barisan Nasional (BN), beliau pernah bergiat dalam politik bersama DAP.


Laluan arah Timur hala Kuantan LPT1 ditutup

KUANTAN, 28 Rabiulawal 1445H, Sabtu – Laluan arah Timur di Kilometer 124 Lebuhraya Pantai Timur Fasa 1 (LPT1) iaitu Lanchang ke Temerloh dekat sini, akan ditutup dan dilencongkan bermula Isnin depan (16 Oktober) hingga Mac 2024.

Pemegang konsesi LPT1 ANIH Berhad menerusi kenyataan hari ini memaklumkan, penutupan jalan di laluan menghala ke Kuantan itu, bagi membolehkan kerja peningkatan aras laluan utama dijalankan, dalam pelaksanaan projek tebatan banjir di lokasi terlibat.

“Sehubungan itu, semua trafik akan dilencongkan untuk menggunakan laluan arah barat (hala ke Kuala Lumpur) dan pelaksanaan aliran kontra akan dibuat sepanjang tempoh tersebut,” menurut kenyataan itu.

ANIH Berhad menasihatkan pengguna untuk merancang perjalanan dan mematuhi papan arah serta arahan petugas di lokasi untuk keselamatan.

Pengguna juga boleh mendapatkan informasi terkini di saluran ANIH TV atau media sosial ANIH Berhad di Facebook (@Lebuhraya Pantai Timur) dan X (@LPTTrafik), serta Lembaga Lebuhraya Malaysia di X (@llmtrafik) dan Facebook (@Lembaga Lebuhraya Malaysia) atau hubungi LPT-Line di 1-700-818-700 atau LLM di 1800-88-7752, jika berlaku kecemasan.- Bernama


Rentas negeri tanpa vaksin lengkap akan dikompaun

BANGI, 4 Rabiulawal 1443H, Isnin – Individu yang belum lengkap vaksin berdepan dengan kompaun sekiranya dikesan melakukan rentas negeri.

Tindakan tegas itu akan diambil melalui pemeriksaan pasukan pemantau di lokasi-lokasi tumpuan orang ramai, kata Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Hazani Ghazali.

“Polis juga akan menjalankan pemantauan dan pemeriksaan supaya orang ramai mematuhi prosedur operasi standard (SOP) ditetapkan, selain memastikan tiada individu belum menerima vaksin COVID-19 mengambil kesempatan.

“Tiada lagi amaran dan pihaknya akan lebih bertegas termasuk mempertingkat pemantauan dan pemeriksaan pematuhan SOP.

“Pemeriksaan secara mengejut yang akan dilakukan bagi memastikan individu tanpa vaksin tidak mengambil kesempatan lakukan aktiviti rentas negeri,” katanya seperti dipetik portal tempatan, hari ini.

Mengulas lanjut, Hazani berkata, pemeriksaan secara rawak akan dilaksanakan di kawasan tumpuan awam di seluruh negara termasuk R&R dan pusat beli-belah.

Kerajaan sudah umum mereka yang mahu merentas negeri perlu lengkap vaksin, maka mereka perlu patuhi perkara itu.

“Aspek pematuhan SOP sudah diingatkan sejak tahun lalu lagi. Ada masanya kita perlu berkeras.

“Kali ini, kita terus kompaun mereka yang rentas negeri tanpa vaksinasi lengkap tanpa diberi amaran dahulu,” katanya.

Semalam, Datuk Seri Ismail Sabri Yaakob mengingatkan pemeriksaan SOP tetap dilaksanakan mengikut Akta Pencegahan dan Pengawalan Penyakit Berjangkit 1988 (Akta 342).

Perdana Menteri berkata, biarpun kerajaan memberi kebenaran untuk rentas negeri, ia tidak bermakna pihak berkuasa akan bersikap lepas tangan.


4 kilang kotor di Bukit Mertajam diarah tutup

BUKIT MERTAJAM, 22 Zulkaedah 1441H, Selasa – Dua kilang memproses kerisik, sebuah kilang kicap dan sebuah kilang mi diarah tutup selama 14 hari selepas pemeriksaan oleh Jabatan Kesihatan Negeri (JKN) Pulau Pinang dan Jabatan Perlesenan dan Jabatan Penguatkuasaan Majlis Bandaraya Seberang Perai (MBSP) mendapati premisnya kotor.

Pemeriksaan itu dibuat oleh petugas dua jabatan berkenaan dalam Ops Tegar di sekitar Mengkuang Titi, Sungai Lembu dan Tanah Liat, di sini, hari ini.

Pegawai Kesihatan Persekitaran Bahagian Keselamatan dan Kualiti Makanan JKN Pulau Pinang, Mohd Wazir Khalid berkata dalam operasi bermula pukul 10 pagi itu, pihaknya mendapati empat kilang itu beroperasi tanpa mengikut piawaian kebersihan ditetapkan malah ada yang sangat kotor.

Beliau berkata pemeriksaan di kawasan sekitar kilang kerisik itu mendapati bukan setakat lantai kilang sahaja didapati kotor, malah bekas menyimpan kerisik yang telah siap dimasak juga dalam keadaan jijik kerana terdapat kulat.

“Selain itu ada beberapa ekor anjing berkeliaran di premis itu dan kami turut menemui bangkai tikus,” katanya kepada pemberita ketika ditemui selepas operasi.

Mohd Wazir berkata operasi itu dijalankan selepas pihaknya membuat risikan dan intipan sejak dua minggu lepas, dan menurutnya ada kilang yang pernah diambil tindakan tutup serta kompaun sebelum ini, namun didapati masih mengulangi kesalahan sama.

Menurutnya dalam operasi itu pihaknya dan MBSP turut mengeluarkan sembilan kompaun pelbagai kesalahan berjumlah RM9,000 dan pemilik kilang perlu membersihkan premis masing-masing sebelum dibenarkan beroperasi semula. – Bernama


Siti Bainun bersalah aniaya Bella

KUALA LUMPUR, 12 Syawal 1444H, Rabu – Pengasas Rumah Bonda, Siti Bainun Ahd Razali didapati bersalah oleh Mahkamah Sesyen atas dua pertuduhan mengabai dan menganiaya seorang remaja Sindrom Down dikenali sebagai Bella.

Hakim Mahkamah Sesyen Izralizam Sanusi berkata, bukan sahaja pembelaan tertuduh sukar dipercayai dan mahkamah tidak dapat menerimanya, Siti Bainun juga gagal menimbulkan sebarang keraguan munasabah dalam kes itu.

“Justeru saya mendapati tertuduh bersalah atas pertuduhan pertama dan kedua,” katanya di sini pada Rabu.

Susulan itu, hakim memberi peluang kepada peguam bela Siti Bainun, Mohammad Farhan Maaruf, untuk merayu sebelum mahkamah menjatuhkan hukuman terhadap tertuduh.

Prosiding sedang berjalan dengan kedua-dua pihak memberikan penghujahan mengenai hukuman, lapor The Star.

Seramai 22 saksi pendakwaan memberi keterangan dalam perbicaraan di peringkat pendakwaan yang bermula 30 Mac 2022.

Ia termasuk seorang bekas penghuni Rumah Bonda Yasmin Nahar Mahmood; pakar psikiatri, Dr Wan Asyikin Wan Azlan, penolong pengurus sebuah syarikat swasta, Zurianty Sudin dan pakar bedah plastik, Dr Salmi Mohamed Shukur.

Pada 24 November, mahkamah memerintahkan Siti Bainun membela diri atas dua pertuduhan mengabai dan mendera seorang kanak-kanak perempuan Sindrom Down berusia 13 tahun, selepas mendapati pihak pendakwaan berjaya membuktikan kes prima facie terhadap Siti Bainun pada akhir kes pendakwaan.

Siti Bainun didakwa melakukan kesalahan itu di sebuah unit kondominium di Wangsa Maju antara Februari dan Jun 2021.

Pertuduhan didakwa mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Pendakwaan dikendalikan Timbalan Pendakwa Raya Nor Azizah Mohamad, Zilfinaz Abbas, Zahida Zakaria, Fazeedah Faik dan Shakira Aliana Alias manakala peguam Datuk Khairul Anwar Rahmat, Datuk Baljit Singh Sidhu, Datuk Ikbal Salam dan Mohd Radzi Yatiman dilantik oleh Tengku Mahkota Tunku Johor Ismail Sultan Ibrahim untuk terus memantau kes itu.


Polis  tumpaskan 10 sindiket along

SHAH ALAM, 3 Zulkaedah 1442H, Isnin –  Polis menahan 38 individu daripada 10 sindiket pemberi pinjaman wang tanpa lesen atau along dalam serbuan berasingan yang dilakukan di sekitar Selangor pada awal bulan ini.

Ketua Polis Selangor Datuk Arjunaidi Mohamed berkata, kesemua sindiket terbabit dipercayai telah beroperasi di Lembah Klang sejak dua minggu ke setahun yang lepas dengan mempromosikan perkhidmatan pinjaman wang melalui iklan pada poster, gegantung dan edaran risalah kepada orang awam.

Beliau berkata, sindiket berkenaan menawarkan pinjaman sehingga RM1 juta dengan kadar bunga yang tinggi iaitu 10 hingga 15 peratus sebulan.

“Kesemua suspek berumur 21 hingga 61 tahun itu terdiri daripada 32 lelaki dan dua wanita tempatan serta tiga lelaki dan seorang wanita warga asing, dengan 17 orang daripadanya mempunyai rekod jenayah lampau,” katanya pada sidang media secara dalam talian hari ini.

Selain itu, Arjunaidi berkata, terdapat enam kes dilaporkan membabitkan sindiket along berkenaan yang menawarkan pinjaman wang tidak wujud yang dipromosikan melalui pelbagai platform dalam talian seperti WhatsApp, Facebook dan Instagram.

“Mangsa tidak mendapat wang sebaliknya mereka diperdaya untuk membuat pinjaman yang tidak wujud contohnya memohon pinjaman RM10,000 tapi perlu mengeluarkan wang sendiri hingga RM15,000,” katanya.

Beliau berkata, hasil serbuan yang dilakukan pada 3 hingga 8 Jun lepas itu, pihaknya merampas antaranya wang tunai berjumlah RM57,170, tujuh kenderaan, 72 telefon bimbit, sembilan komputer serta 61 keping kad ATM bank yang dipercayai kepunyaan para peminjam dan salinan rekod peribadi peminjam.

Menurutnya, kes disiasat di bawah Seksyen 15(2) Akta Pemberi Pinjam Wang 1951 (Akta 400), Seksyen 420 Kanun Keseksaan (KK); Seksyen 506 KK, Seksyen 55 (B) Akta Imigresen 1959/63; Seksyen 6(1)(c) Akta Imigresen 1959/63 serta Peraturan 17 Peraturan-Peraturan Pencegahan dan Pengawalan Penyakit Berjangkit 2021.

Beliau berkata, 12 ahli sindiket itu telah dituduh di mahkamah pada Jumaat lepas dan hari ini, manakala tiga kes lagi iaitu di bawah Ibu Pejabat Polis Daerah Kajang dan Shah Alam telah berjaya mendapat arahan pertuduhan dan bagi kes-kes lain akan dirujuk kepada Timbalan Pendakwa Raya dalam masa terdekat untuk mendapat arahan pendakwaan.

Sementara itu, Arjunaidi berkata Ibu Pejabat Polis Daerah Klang Selatan mengesahkan menerima dua laporan berkenaan dua insiden berasingan membabitkan kekasaran berkaitan pesakit COVID-19 di Hospital Tuanku Ampuan Rahimah (HTAR) Klang. -Bernama


69 peratus muslim AS undi Biden

ANKARA, 18 Rabiulawal 1442H, Rabu –  Majoriti penduduk Islam di Amerika Syarikat (AS) iaitu 69 peratus, memilih calon Demokrat Joe Biden dalam pertarungan untuk menguasai Rumah Putih, lapor Agensi Anadolu, berdasarkan tinjauan  Majlis mengenai Hubungan Amerika-Islam (CAIR).

Pertubuhan hak dan sokongan masyarakat Islam terbesar di AS itu melaporkan tahun ini menyaksikan jumlah pengundi Islam yang ramai dengan penyertaan sebanyak 84 peratus.

Hanya 17 peratus dari 844 pengundi berdaftar yang mengambil bahagian dalam tinjauan mengatakan mengundi Presiden Donald Trump.

“CAIR ingin mengucapkan terima kasih kepada lebih sejuta pengundi Islam Amerika yang keluar mengundi, mencatat rekod pada pilihan raya kali ini,” kata Pengarah Eksekutif CAIR Nihad Awad dalam satu kenyataan.

“Pengundi dalam kalangan komuniti Islam boleh mempengaruhi keputusan pilihan raya – termasuk pemilihan presiden – diakui oleh calon dan media,” tambah Awad.

Jutaan rakyat Amerika mengundi pada pilihan raya AS 2020 pada Selasa untuk memilih presiden dan wakil kongres. -Bernama


Hampir 100 jemaah redah banjir tunai solat Jumaat di Tumpat

TUMPAT, 1 Syaaban 1443H, Jumaat – Hampir 100 jemaah meredah banjir atau menaiki bot untuk menunaikan solat Jumaat di Masjid Kampung Simpangan Hilir, di sini.

Imam masjid, Ismail Awang Mat, 72, berkata walaupun kawasan sekitar masjid berkenaan masih digenangi air namun ia tidak menghalang para jemaah untuk menunaikan solat Jumaat.

“Jika minggu lepas, solat Jumaat tidak dapat dilaksanakan kerana arus deras dan dibimbangi akan membahayakan keselamatan para jemaah.

“Alhamdulillah, hari ini, para jemaah dapat menyempurnakan solat Jumaat walaupun keadaan air mencecah paras paha dan sekitar 0.5 meter ketika ini di beberapa laluan masuk ke masjid,” katanya ketika ditemui pemberita hari ini.

Turut hadir Timbalan Ketua Polis Kelantan, Datuk Muhamad Zaki Harun yang menyampaikan sumbangan daripada Tengku Mahkota Kelantan, Tengku Muhammad Fa’iz Petra Ibni Al Marhum Sultan Ismail Petra dan Raja Perempuan Kelantan.

Muhamad Zaki berkata sebanyak 100 bakul makanan disampaikan kepada penduduk di Kampung Simpangan sebagai tanda keprihatinan pihak Istana Kelantan terhadap mangsa dilanda musibah banjir. – Bernama


Jadilah rakyat setia kepada Agong

BANGI, 6 Zulkaedah 1442H, Khamis – Amanah dan tanggungjawab menggalas tugas sebagai Yang di-Pertuan Agong bukan sesuatu yang mudah dan ianya terlalu berat, kata Dr Zahariah Sahudin dan Mohd Nazrul Mohd Amin.

Felo Kursi Institusi Raja-Raja Melayu, Universiti Teknologi MARA (UiTM) Shah Alam berkata, bukan semua orang mampu menggalas tanggungjawab besar dipikul itu.

Tambahan pula, kata mereka, antara tanggungjawab Yang di-Pertuan Agong termasuk menjaga keamanan setiap negeri dalam negara yang berada di bawah jajahan, menjaga keselamatan setiap rakyat dalam negara, memastikan kebajikan dan menjaga kepentingan rakyat dan pelbagai perkara lagi yang harus ditadbir urus.

“Selain harus mengambil tahu segala hal ehwal yang terjadi dalam negara, Yang di-Pertuan Agong juga menjadi ketua agama Islam, pemerintah tertinggi Angkatan Tentera Malaysia (ATM) dan juga bertanggungjawab melindungi serta menjaga kepentingan hak semua kaum di Malaysia.

“Raja juga menjadi sumber penghormatan dan kebesaran negara,” kata mereka menulis di Berita Harian hari ini.

Pada masa sama, mereka berkata, terdapat segelintir rakyat tidak faham atau buat-buat tidak faham dengan konsep itu.

Mereka menyifatkan perkara itu sangat mengecewakan, sekali gus menimbulkan banyak persoalan dan permasalahan dalam kalangan rakyat.

Sebagai bukti, kata mereka, baru-baru ini negara digemparkan dengan beberapa individu yang menghina, mengejek, mempersenda dan memperlekehkan institusi beraja melalui hantaran di media sosial,

“Jika difikirkan mengikut logik akal, tidak ada sebab dan tidak berhak memungkinkan seorang yang bergelar manusia untuk menghina dan mempersendakan orang lain, apatah lagi jika penghinaan, ejekan dan sendaan bertujuan untuk memperlekehkan Yang di-Pertuan Agong yang berkorban melindungi dan menjaga keamanan negara.

“Hakikatnya, dalam semua agama kita digalakkan untuk berbuat baik sesama manusia tidak kira sama ada kanak-kanak mahupun orang yang lebih tua daripada kita.

“Jika ingin dihormati, kita haruslah terlebih dahulu menghormati orang lain. Itu prinsip yang harus dipegang,” kata mereka.

Mengulas perkara sama, Dr Zahariah dan Mohd Nazrul berkata, kemungkinan mereka berhasrat menasihati baginda, namun tersalah adab.

Mereka berkata, teguran dan nasihat sepatutnya dilakukan dengan cara yang baik dan berhemah.

Rakyat Malaysia terkenal dengan adat dan budi bahasa yang tinggi. Janganlah kerana kesilapan ini, kita dicop dengan gelaran yang tidak manis dan tidak sedap didengar.

“Dalam Perkara 32 Perlembagaan Persekutuan, sudah sedia termaktub bahawa raja adalah ketua utama negara kita (yang membawa gelaran Yang di-Pertuan Agong) yang dipilih secara giliran dalam kalangan Raja-Raja negeri lain.

“Oleh yang demikian – bagi seseorang yang ingin kekal menjadi rakyat Malaysia – selain wajib mematuhi semua 183 perkara termaktub dalam Perlembagaan Persekutuan, mereka hendaklah taat dan setia kepada ketua negara iaitu raja. mereka.

“Oleh itu, sebagai rakyat Malaysia, seharusnya kita menjadi rakyat yang taat setia dengan memberi sepenuh sokongan dan kasih sayang kepada Yang di-Pertuan Agong supaya baginda sentiasa kekal dahulu, kini dan selamanya,” kata mereka.


Malaysia lulus pendaftaran bersyarat vaksin AstraZeneca dari pengilang kedua

BANGI, 23 Syawal 1442H, Jumaat – Mesyuarat Pihak Berkuasa Kawalan Dadah (PBKD) hari ini meluluskan pendaftaran bersyarat untuk kegunaan semasa bencana kepada produk vaksin COVID-19 ‘Vaccine AstraZeneca Solution for Injection’ dari pengilang kedua iaitu Siam Bioscience Co., Ltd, Thailand.

Ketua Pengarah Kesihatan, Tan Sri Dr Noor Hisham Abdullah berkata, pengilang kedua itu adalah pengeluar yang akan menjadi sumber bekalan vaksin AstraZeneca untuk kegunaan Program Imunisasi COVID-19 Kebangsaan (PICK) di negara ini.

Katanya, sebelum ini PBKD telah meluluskan pendaftaran bersyarat bagi pengilang Medimmune Pharma B.V., Netherlands pada 2 Mac 2021 yang juga pengeluar bekalan AstraZeneca ke negara-negara Eropah.

“KKM ingin memaklumkan bahawa kelulusan pendaftaran secara bersyarat ini memerlukan syarikat Pemegang Pendaftaran Produk iaitu AstraZeneca Sdn Bhd mengemukakan data-data tambahan dan terkini produk vaksin tersebut dari semasa ke semasa.

“… bagi memastikan kualiti, keberkesanan dan keselamatannya sentiasa dikemaskini dan perbandingan manfaat-risiko vaksin ini kekal positif,” katanya dalam kenyataan, hari ini.

Dr Noor Hisham berkata, bekalan vaksin AstraZeneca yang bakal diterima daripada pengilang Siam Bioscience Co., Ltd ini dijangka dapat mempertingkatkan kadar vaksinasi di bawah PICK dengan lebih pantas.

“Sebagai makluman, Kerajaan Malaysia membuat perolehan vaksin COVID-19 keluaran AstraZeneca melalui dua kaedah iaitu secara terus dengan pengeluar dan juga melalui fasiliti COVAX.

“Malaysia telah mula menerima bekalan di bawah fasiliti COVAX pada bulan April 2021,” katanya.

Beliau berkata, kementerian akan sentiasa mempertingkatkan tahap kesihatan awam dalam memerangi wabak COVID-19 melalui perolehan bekalan vaksin yang telah dinilai daripada aspek kualiti, keselamatan dan keberkesanan oleh Bahagian Regulatori Farmasi Negara (NPRA) dan diluluskan PBKD.

Menurutnya, kerajaan juga komited untuk memastikan penduduk dewasa Malaysia mencapai imuniti kelompok selaras dengan Program Imunisasi COVID-19 Kebangsaan.


770 rakyat kita pulang dari luar negara diperintah kuarantin wajib

KUALA LUMPUR, 13 Zulkaedah 1441H, Ahad – Sebanyak 770 individu daripada 771 rakyat Malaysia yang pulang ke tanah air melalui Lapangan Terbang Antarabangsa KLIA dan KLIA2 dari Singapura, Indonesia, Emiriah Arab Bersatu, Taiwan, Thailand, Qatar, Australia dan Korea Selatan semalam, diperintah menjalani kuarantin wajib di kediaman masing-masing.

Menteri Kanan (Kluster Keselamatan) Datuk Seri Ismail Sabri Yaakob berkata, daripada jumlah itu hanya seorang yang positif COVID-19 dan dibawa ke hospital.

“Bagi tempoh 10 Jun sehingga semalam (4 Julai) juga, Kementerian Kesihatan Malaysia (KKM) telah membuat saringan ke atas 11,049 individu di pintu masuk KLIA.

“Daripada jumlah itu, 11,001 individu didapati negatif COVID-19 dan sedang menjalankan proses kuarantin wajib di kediaman (home quarantine) masing-masing manakala 48 individu yang positif dihantar ke hospital untuk rawatan,” katanya dalam kenyataan mengenai perkembangan Perintah Kawalan Pergerakan Pemulihan (PKPP) hari ini.

Sementara itu katanya, Polis Diraja Malaysia (PDRM) telah membuat 803 pemantauan pematuhan prosedur operasi standard (SOP) ‘home quarantine’ dan mendapati kesemua mereka mematuhi SOP yang ditetapkan.

Mengenai operasi pematuhan PKPP Ismail Sabri berkata, PDRM menahan 165 individu atas kesalahan ingkar arahan PKPP semalam.

“Daripada jumlah ini, 14 individu direman manakala 151 lagi telah dikompaun. Antara kesalahan ingkar arahan PKPP termasuk aktiviti pub atau kelab malam (96 kes), aktiviti dengan melibatkan kehadiran orang ramai yang menyukarkan jarakan sosial (2 kes) dan aktiviti yang melanggar SOP (67 kes),” katanya.

Seorang warganegara asing pula telah ditahan kerana kesalahan imigresen, hasil 70 sekatan jalan raya dan pemeriksaan ke atas 47,782 kenderaan bagi mengekang jenayah rentas sempadan, terutama di lorong-lorong tikus di seluruh negara.

Selain itu beliau memaklumkan sebanyak 19 tapak binaan diarah tutup semalam kerana tidak mematuhi SOP  dan 495 tapak binaan lagi diberikan amaran. -Bernama


Surat PN setuju calonkan Anwar PM ke-10 palsu

BANGI, 21 Rabiulakhir 1444H, Rabu – Pengerusi Perikatan Nasional (PN), Tan Sri Muhyiddin Yassin menafikan surat tular mendakwa gabungan berkenaan bersetuju untuk mencalonkan Presiden PKR, Datuk Seri Anwar Ibrahim sebagai Perdana Menteri ke-10.

Beliau dalam kenyataan ringkas di Facebook hari ini menegaskan, PN tidak pernah membuat sebarang persetujuan dengan mana-mana parti lain berkaitan calon Perdana Menteri.

“Surat yang tular ini adalah palsu. Tiada apa-apa persetujuan di antara Perikatan Nasional dan mana-mana parti lain,” katanya.

Surat bernombor rujukan bertarikh 23 Februari itu menyebut mengenai persetujuan mencalon Anwar sebagai Perdana Menteri ke-10.

Surat yang beralamatkan kepada Presiden PKR itu menyatakan perbincangan kerjasama antara PN dan PKR diadakan demi menyelamat negara daripada terus dirosakkan oleh UMNO serta Barisan Nasional (BN).

Bukan sahaja bersetuju menamakan Anwar sebagai calon Perdana Menteri, surat berkenaan juga merancang mengadakan mesyuarat pembahagian kerusi bagi memperkukuhkan hubungan politik antara PN-PKR setelah berakhirnya Pilihan Raya Negeri (PRN) Johor.

“Sekiranya pembahagian kerusi dapat dimuktamadkan lebih awal, maka persediaan ke arah PRU akan dapat disusun dengan lebih teratur,” dakwa surat yang turut mempunyai tandatangan Muhyiddin.


Perwakilan UMNO setuju pinda perlembagaan parti

KUALA LUMPUR, 14 Syawal 1443H, Ahad – Perwakilan pada Perhimpunan Agung UMNO Khas (PAU Khas) di Dewan Merdeka, Pusat Dagangan Dunia Kuala Lumpur (WTCKL), hari ini bersetuju untuk meminda perlembagaan parti, yang kini menyaksikan pemilihan diadakan dalam tempoh enam bulan selepas pilihan raya umum akan datang.

Parti itu meminda Perkara 10.16.1, 15.3 serta 18.2 perlembagaannya untuk tujuan ini.

Pindaan itu dibentangkan oleh Naib Presiden UMNO, Datuk Seri Mohamed Khaled Nordin.

Dengan pindaan Perkara 10.16.1, majlis tertinggi boleh menangguhkan pengundian di peringkat majlis tertinggi, bahagian dan cawangan.

Penangguhan itu tidak boleh melebihi 18 bulan dari tarikh sepatutnya pilihan raya atau dalam tempoh enam bulan selepas pilihan raya umum.

Pindaan kepada Perkara 15.3 kini membolehkan majlis tertinggi menangguhkan pemilihan parti bagi tiga sayap Wanita, Pemuda dan Puteri, tetapi ini mesti diadakan dalam tempoh enam bulan selepas pilihan raya umum.

Berikutan pindaan kepada Perkara 18.2, pengundian bagi ketua cawangan, timbalan dan 15 ahli jawatankuasanya boleh diadakan selepas pilihan raya umum.

Pindaan itu mendapat sokongan sebulat suara daripada 2,586 perwakilan yang hadir.

UMNO telah menangguhkan pemilihan parti selama 18 bulan selepas penggal 2018/2021 berakhir pada 30 Jun tahun lepas, yang bermakna pemilihan parti bagi penggal 2021/2023 mesti diadakan sebelum 30 Disember tahun ini.

Bagaimanapun, PAU pada Mac lalu bersetuju untuk menangguhkan pemilihan parti sehingga enam bulan selepas Pilihan Raya Umum ke-15 (PRU15) bagi membolehkan parti itu memberi tumpuan kepada pilihan raya umum.


KKM tunggu tarikh baharu bentang RUU Kawalan Produk Merokok

BANGI, 25 Rabiulawal 1445H, Rabu – Pembentangan Rang Undang-Undang (RUU) Kawalan Produk Merokok Demi Kesihatan Awam 2023 atau RUU Generasi Penamat (GEG) akan dibentang di Parlimen selepas memperoleh tarikh baharu.

Pegawai kepada Menteri Kesihatan, Dr Zaliha Mustafa berkata, pihaknya kini masih menunggu tarikh baharu untuk pembentangan berkenaan di Dewan Rakyat.

“Kita tunggu tarikh Parlimen,” katanya seperti dilapor media tempatan, hari ini.

Bacaan kali kedua RUU itu sepatutnya berlangsung semalam, di Dewan Rakyat namun ditunda kepada tarikh baharu yang akan diberitahu kelak.

Penarikan balik RUU berkenaan yang melepasi kajian dan pertimbangan Jawatankuasa Pilihan Khas Kesihatan, Sains dan Inovasi Parlimen sebelum ini perlu dibentang dan diluluskan oleh Kabinet terlebih dahulu.

Bagaimanapun, penangguhan itu mengundang pelbagai reaksi serta spekulasi khususnya mengenai faktor yang mendorong pembentangan RUU itu di Parlimen ditangguhkan.

KKM semalam memaklumkan, penangguhan itu bagi memberi laluan kepada aturan urusan kerajaan lain sebagaimana disenaraikan dalam Aturan Urusan Mesyuarat (AUM) dan perbahasan RUU ini akan dibuat oleh kerajaan dalam masa terdekat.

Pada 12 Julai lalu, RUU GEG dibentangkan untuk bacaan pertama sebelum dirujuk ke Jawatankuasa Pilihan Khas (JKPK) Kesihatan.

Penelitian sudah dibuat ahli-ahli JKPK bagi memantapkan RUU ini supaya ia dapat dibincangkan, diteliti dan disokong kesemua pihak (bipartisan).

Pautan berkaitan;


Padang Serai ‘hint’ rakyat tolak pelacuran politik

BANGI, 13 Jamadilawal 1444H, Khamis – Kemenangan Perikatan Nasional (PN) dengan majoriti selesa 16,260 undi di Parlimen Padang Serai semalam, antara petanda jelas rakyat tidak dapat menerima pelacuran politik.

Prof Dr Mohd Ridhuan Tee Abdullah yakin keputusan itu juga mesej awal pengundi sebelum Pilihan Raya Negeri (PRN) di lima negeri tahun depan.

Tidak mustahil Pakatan Harapan (PH) akan kehilangan negeri-negeri di bawah penguasaannya kepada PN, katanya.

“PH kena terima kekalahan di Padang Serai. Rakyat memilih, ambillah pengajaran, tidak timbul soal sentimen agama dan perkauman yang dimainkan.

“Lagipun PH telah menukar strategi saat akhir, memilih calon Melayu Islam, walaupun sepatutnya calon yang diketengahkan sebelum ini yang memenangi kawasan tersebut,” katanya dalam kenyataan, hari ini.

Menurut Ridhuan Tee, pilihan pengundi di Padang Serai sudah terlalu jelas menolak PH dan kerajaan campuran antara parti itu dengan Barisan Nasional (BN).

“Jika benarlah seperti yang didakwa oleh calon kalah, PN ‘racuni’ undi 18, sekurang-kurangnya jarak undi tidaklah terlalu besar sebab PH memenangi kawasan ini sejak 2008.

“Dalam kata lain ini kawasan kuat PH. Apatah lagi BN menarik diri setelah BN-PH berkahwin, menerajui kerajaan pusat,” katanya.

Terdahulu, PN merampas kerusi Parlimen Padang Serai daripada PH selepas calonnya, Datuk Azman Nasrudin menang dengan majoriti 16,260 undi mengalahkan saingan terdekat, Dr Mohamad Sofee Razak.


Terengganu larang ahli politik guna masjid jadi pentas ceramah

KUALA TERENGGANU, 10 Syaaban 1444H, Jumaat – Terengganu melarang semua ahli politik termasuk Ahli Parlimen, Ahli Dewan Undangan Negeri (ADUN) dan Anggota Dewan Negara menggunakan masjid serta surau di seluruh negeri sebagai pentas kuliah atau ceramah.

Menegaskan perkara itu, Yang Dipertua Majlis Agama Islam dan Adat Melayu Terengganu (MAIDAM), Datuk Shaikh Harun Shaikh Ismail berkata, larangan itu bertujuan memastikan masjid dan surau tidak disalah guna.

Ia juga bagi mengelak pengisiannya termasuk kuliah dan ceramah bercampur dengan unsur politik kepartian.

“Masjid adalah sebuah institusi keagamaan yang sangat penting dan mulia bagi umat Islam, selain lambang kepada penyatuan dan perpaduan umat Islam yang perlu dimakmurkan dengan sebaik mungkin.

“Justeru, masjid dan surau tidak boleh sesekali disalahgunakan bagi tujuan yang boleh menimbulkan dan kegelisahan serta perselisihan di kalangan masyarakat.

“Ini termasuk menggunakan masjid dan surau bagi melaksanakan apa-apa aktiviti atau program yang pengisiannya bercampur aduk dengan unsur politik kepartian,” katanya.

Pada masa sama, beliau berkata, Sultan Terengganu, Sultan Mizan Zainal Abidin menzahirkan rasa dukacita dengan pembabitan segelintir ahli politik yang menyampaikan kuliah, ceramah dan pengajaran agama di masjid dan surau serta bertindak sebagai khatib dan iman solat Jumaat tanpa kebenaran MAIDAM.

Justeru katanya, semua pengerusi dan ahli jawatankuasa masjid serta surau hendaklah memastikan penceramah, pengkuliah dan tenaga pengajar serta khatib solat Jumaat yang dijemput mempunyai tauliah atau kelulusan MAIDAM.

“Hal sama terpakai untuk mana-mana program keagamaan dianjurkan agensi kerajaan termasuk jabatan kerajaan, badan berkanun kerajaan, anak syarikat kerajaan negeri dan pertubuhan bukan kerajaan (NGO) yang diadakan di bangunan agensi atau tempat awam.

“Jabatan Hal Ehwal Agama Terengganu (JHEAT) menerusi Unit Penguatkuasa Syariah Pejabat Agama Daerah dikehendaki membuat pemantauan atas arahan dikeluarkan supaya ia dapat dipatuhi.

“Sultan Terengganu (Sultan Mizan Zainal Abidin) juga menyeru semua pihak supaya dapat menghormati dan mematuhi segala peraturan dan arahan dikeluarkan MAIDAM dan JHEAT,” katanya.


Amanat Perdana PM sempena Hari Kebangsaan petang ini

KUALA LUMPUR, 13 Safar 1445H, Rabu – Perdana Menteri, Datuk Seri Anwar Ibrahim akan menyampaikan Amanat Perdana sempena Hari Kebangsaan 2023 di Dewan Plenari Pusat Konvensyen Antarabangsa Putrajaya (PICC), pada 2 petang ini.

Amanat berkenaan akan disiarkan secara langsung menerusi stesen-stesen media tempatan seperti Bernama TV dan Radio Televisyen Malaysia (RTM), selain menerusi Facebook rasmi perdana menteri dan Kementerian Komunikasi dan Digital.

Anwar akan menyampaikan amanat pertamanya sempena Hari Kebangsaan sejak mengambil alih jawatan perdana menteri pada November tahun lepas.

Kemuncak sambutan Hari Kebangsaan 2023 bertemakan ‘Malaysia MADANI: Tekad Perpaduan, Penuhi Harapan’, akan berlangsung di Putrajaya esok.

Ini merupakan kali kelima sambutan Hari Kebangsaan diadakan di Putrajaya iaitu sebelum ini pada 2003, 2005, 2018 dan 2019.

Sejumlah 10 komponen kontinjen akan menyertai acara perbarisan dan perarakan pada 31 Ogos iaitu Kenegaraan, Perpaduan Malaysia MADANI, Ekonomi, Perbankan, Telekomunikasi, Industri Kreatif, Komuniti, Sukan Negara, Kesejahteraan dan Keselamatan Negara.- Bernama


‘6 bulan jadi wakil rakyat, tiada satu sen peruntukan dari Pusat’

BANGI, 28 Syawal 1444H, Jumaat – Ahli Parlimen Hulu Selangor, Hasnizan Harun mendedahkan tidak menerima sebarang peruntukan daripada Kerajaan Persekutuan, meskipun sejak diangkat menjadi wakil rakyat selepas Pilihan Raya Umum Ke-15 (PRU15).

Beliau berkata, selama enam bulan menjadi Ahli Parlimen Hulu Selangor, beliau dan rakan pembangkang lain tidak menerima walaupun satu sen dana peruntukan daripada Kerajaan Persekutuan.

“Masa berlalu cukup pantas hari ini 19 Mei 2023 genap enam bulan saya telah diamanahkan oleh rakyat Hulu Selangor untuk memimpin Hulu Selangor.

“Selama 6 bulan ini jugalah saya dan teman-teman MP Pembangkang tidak terima satu sen pun dana peruntukan dari kerajaan Persekutuan,” kongsinya di media sosial miliknya, hari ini.

Menurut Hasnizan, situasi itu menyukarkan beliau menjalankan tanggungjawab dan amanah kepada rakyat, namun tetap membantu mengikut kemampuan.

“Terlalu ramai yang berjumpa, menghantar surat untuk memohon sumbangan, ada dalam kalangan mereka memang jelas memerlukan bantuan.

“Saya hanya mampu membantu ikut kepada kemampuan saya sahaja, itupun kawan-kawan dan NGO turut membantu saya.

“Semoga Allah beri kekuatan kepada kami MP Pembangkang untuk terus berkhidmat kepada masyarakat,” katanya.

Sebelum ini, Timbalan Perdana Menteri, Datuk Seri Ahmad Zahid Hamidi memaklumkan kerajaan secara dasar bersedia memberikan peruntukan kepada Ahli Parlimen pembangkang, namun ia hanya membabitkan perbelanjaan berkaitan hal pentadbiran.

Ahmad Zahid berkata, rundingan berkaitan peruntukan sedang dilakukan Timbalan Perdana Menteri II, Datuk Seri Fadillah Yusof bagi memuktamadkan keputusan.


Terdapat keperluan mendesak keluar i-Sinar tanpa syarat

KUALA LUMPUR, 3 Rejab 1442H, Isnin – Terdapat keperluan mendesak untuk kerajaan melonggarkan syarat pengeluaran i-Sinar Kumpulan Wang Simpanan Pekerja (KWSP) tanpa syarat bagi membantu golongan yang terjejas.

Pensyarah di Fakulti Perniagaan dan Ekonomi Universiti Putra Malaysia Prof Madya Dr. Anuar Shah Bali Mahomed berkata keperluan tersebut mengambil kira peningkatan kadar pengangguran pada suku keempat 2020.

Bagaimanapun, katanya terdapat impak jangka pendek terhadap pelaburan KWSP daripada pengeluaran tanpa syarat yang bakal dilaksanakan itu.

“Sedikit sebanyak memang ada impak antara 10 dan 15 peratus daripada keseluruhan pemilikan. Namun, dalam jangka masa panjang, KWSP boleh terlibat dalam projek pembangunan kerajaan untuk mereka membuat suntikan seterusnya meningkatkan pendapatan dan simpanan mereka,” katanya.

Anuar Shah berkata demikian ketika ditemu bual dalam program Malaysia Petang Ini mengenai Pengeluaran i-Sinar Tanpa Syarat terbitan Bernama TV hari ini.

Beliau berkata jangka hayat rakyat Malaysia kini meningkat sehingga 75 tahun dan memerlukan simpanan yang tinggi selepas mereka bersara.

“Jika pekerja bersara pada umur 55 tahun atau 60 tahun, mereka mempunyai kira-kira 15 tahun hingga 20 tahun untuk meneruskan kehidupan.

“Berdasarkan unjuran, mereka memerlukan RM240,000 hingga RM300,000 untuk meneruskan kelangsungan hidup sepanjang tempoh tersebut,” katanya.

Sementara itu, Presiden Majlis Belia Malaysia Jufitri Joha berkata kerajaan perlu memperkemaskan sistem perlindungan sosial negara yang tidak seimbang.

“Saya ingin menasihatkan belia dan rakyat Malaysia bahawa wang yang diperoleh ini umpama kita meminjam dari masa depan. Justeru, kita perlu menggunakan sebaiknya.

“Kami di peringkat Majlis Belia Malaysia cuba bekerjasama dengan Agensi Kaunseling dan Pengurusan Kredit bagi memperhebatkan latihan dalam talian untuk literasi kewangan,” katanya. – Bernama


13 suspek rampasan dadah terbesar RM201 juta didakwa esok

JOHOR BAHRU, 12 Jamadilakhir 1442H, Isnin – Seramai 13 ahli sindiket yang dipercayai terlibat dengan rampasan dadah terbesar negara bernilai RM201 juta di bandar raya ini dua minggu lepas, dijangka didakwa di Mahkamah Majistret Johor Bahru, esok.

Ketua Polis Johor, Datuk Ayob Khan Mydin Pitchay berkata, lapan daripada mereka akan didakwa di bawah Seksyen 39B Akta Dadah Berbahaya, manakala lima lagi mengikut Seksyen 3(1) Akta Dadah Berbahaya Langkah-langkah Pencegahan Khas (LLPK).

“Seramai 13 suspek yang akan dituduh esok adalah termasuk seorang wanita yang bekerja sebagai akauntan, yang merupakan teman wanita kepada ketua sindiket.

“Ada masyarakat awam kata tangkapan ada tetapi tiada pertuduhan, jadi saya ingin berkongsi bahawa kita bukan sahaja menjalankan operasi tangkapan dan rampasan, tetapi kita akan pastikan mereka (suspek) dituduh, insha-Allah mereka (akan) disabitkan kesalahan,” katanya dalam sidang media di Ibu Pejabat Polis Kontinjen Johor di sini hari ini.

Bagaimanapun Ayob Khan berkata, polis masih giat menjalankan siasatan dan mengesan saki-baki suspek yang disyaki masih bebas.

Antara 8 sehingga 17 Januari lepas, polis Johor berjaya membuat 23 serbuan di lokasi berbeza sekitar Johor Bahru, sekali gus membongkar aktiviti sindiket melibatkan lima stor penyimpanan dadah dan dua makmal haram memproses dadah.

Hasil serbuan itu, polis menahan 17 ahli sindiket termasuk tujuh wanita tempatan berusia antara 17 dan 62 tahun, namun empat daripadanya dibebaskan dan akan dijadikan saksi pendakwaan di mahkamah. – Bernama


Tiada lagi menang percuma, MCA perlu tanding di kawasan Cina

BANGI, 29 Syawal 1443H, Isnin – Parti berasaskan kaum, MCA sewajarnya bertanding di kawasan majoriti Cina pada Pilihan Raya Umum ke-15 (PRU15) dan bukan menumpang tuah di kawasan majoriti Melayu.

Pemerhati politik, Prof Dr Mohd Ridhuan Tee Abdullah secara sinis berkata, sejak dahulu perjalanan politik MCA amat mudah, tidak berliku dan menang dengan jalan pintas melalui kerusi orang Melayu.

“Sangat beruntung kerana keuntungan berpihak kepadanya tanpa bekerja keras. Yang mendapat bala adalah UMNO. Bila rakyat dah benci, MCA yang bertanding di kawasan majoriti Melayu dikalahkan oleh pembangkang dalam PRU14.

“MCA hanya menang satu kerusi Parlimen, iaitu Parlimen Ayer Itam, itulah kawasan selamat Presiden MCA. Diikuti dengan PRK Tanjung Piai, pun kawasan majoriti, ditandingi MCA, menang percuma selepas itu, terus dilantik timbalan menteri,” katanya.

Lantaran itu, beliau amat bersetuju dengan pandangan bahawa Presiden MCA mesti bertanding di kawasan majoriti Cina seperti mana yang pernah berlaku kepada presiden mereka sebelum ini iaitu Tan Sri Lee San Choon.

“Saya amat bersetuju dengan pandangan bekas ADUN keluar MCA, juga bekas ADUN Pulai Sebatang, Tee Siew Kiong yang mencabar Presiden MCA supaya bertanding di kerusi majoriti Cina, bukannya di kawasan majoriti Melayu, contoh Parlimen Ayer Itam, Johor.

“Ini kerana MCA adalah Parti Cina Malaysia, sudah tentu tempatnya di kawasan majoriti Cina, bukan senang-lenang bertanding di kawasan majoriti Melayu dan kemudian menang mudah,” katanya.

Pautan berkaitan;


Jumlah mangsa banjir di Rantau berkurangan kepada 33 orang

SEREMBAN, 14 Safar 1442H, Jumaat – Jumlah mangsa banjir di Rantau yang masih berada di Pusat Pemindahan Sementara (PPS) setakat jam 8 pagi kini tinggal 33 orang daripada 11 keluarga, berbanding 50 orang petang semalam.

Sekretariat Pengurusan Bencana Daerah Seremban dalam kenyataan di sini menyatakan, kesemua mangsa dari tiga kampung iaitu Kampung Sega Hilir, Kampung Pasir dan Kampung Siliau itu, masih berada di PPS Sekolah Kebangsaan (SK) Sega Hilir.

“Selebihnya mangsa yang lain telah pulang ke rumah saudara mara petang semalam.

“Setakat 7 pagi ini, Angkatan Pertahanan Awam Malaysia (APM) telah membuat rondaan di kesemua kediaman yang dilanda banjir, dan mendapati keadaan adalah baik dan terkawal, serta air telah surut sepenuhnya,” kata kenyataan itu.

Semalam, seramai 50 mangsa dipindahkan ke PPS SK Sega Hilir selepas kediaman dinaiki air setinggi 1.21 meter berikutan limpahan air Sungai Linggi ekoran hujan. – Bernama


Iklan judi raya: Pengarah antara lima ditahan

KUALA LUMPUR, 7 Ramadan 1442H, Isnin – Lima individu termasuk pengarah, komposer dan penyanyi video iklan lagu raya mempromosi kegiatan judi ditahan polis malam tadi.

Ketua Polis Daerah Dang Wangi, ACP Mohamad Zainal Abdullah berkata penahanan kesemua mereka dibuat di sekitar ibu negara dan Selangor.

“Pengarahnya yang diburu sebelum ini dipercayai mendapat arahan daripada sindiket perjudian atas talian untuk menerbitkan video tersebut,” katanya dalam satu kenyataan hari ini.

Beliau berkata, dengan tangkapan itu, jumlah keseluruhan individu yang ditahan terlibat dalam pembikinan dua video iklan lagu raya kontroversi tersebut, adalah seramai 18 orang setakat ini.

Mohamad Zainal berkata, kesemua lima individu terbabit akan direman hari ini.

Dalam pada itu, beliau berkata, polis masih meneruskan siasatan bagi menjejaki sindiket judi dalam talian yang menjadi dalang dalam pembikinan video tersebut.

Sebelum ini, 13 tangkapan dibuat melibatkan pelakon, penerbit dan kru penerbitan pembikinan video iklan lagu raya mempromosi kegiatan judi itu dengan sembilan tangkapan bagi kes pertama manakala empat tangkapan bagi kes kedua. – Bernama


Rasa seronok melakukan ibadah

SEKIRANYA Allah menginginkan kebaikan buat seseorang, Dia akan mencetuskan rasa seronok untuk beribadah. Sabda Rasulullah:

إذا أراد الله بعبدٍ خيرًا طهَّره قبل موته، قالوا: وما طهورُ العبد؟ قال:عملٌ صالح يُلهِمه إياه حتى يقبضَه عليه

“Sekiranya Allah menginginkan kebaikan buat seseorang, dia akan menyucikan hati hamba tersebut sebelum kematiannya. Lalu sahabat bertanya: Bagaimana Allah menyucikan hati tersebut? Sabda Rasulullah: Dengan mengilhamkan baginya untuk melakukan amal soleh sehingga dia meninggal.” (HR al-Tirmizi)

Semoga Allah mengurniakan kita keseronokan beribadah sehingga akhir hayat.

Dr. Ahmad Sanusi Azmi

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


MCA sanggah UMNO! Pemecatan dalam BN perlu ikut Perlembagaan

BANGI, 21 Jamadilawal 1442H, Selasa – Sebarang pelantikan dan pemecatan jawatan dalam Barisan Nasional (BN) perlu dilakukan berlandaskan Perlembagaan parti itu.

MCA dalam satu kenyataan hari ini berkata, pencalonan itu haruslah dibentang serta dipersetujui secara konsensus di dalam Mesyuarat Dewan Tertinggi BN.

Begitu juga dengan pemecatan sebarang jawatan dalam BN perlu membabitkan perbincangan semua parti komponen BN yang lain.

“Pada hemat parti MCA, sebarang pelantikan ke jawatan dalam BN, ianya perlu dan secara konvensinya pencalonan ini haruslah dibentangkan serta dipersetujui secara konsensus di dalam Mesyuarat Dewan Tertinggi BN.

“Begitu juga dengan sebarang pemecatan mana-mana pihak daripada jawatan seperti Setiausaha Agung dan Bendahari Agung BN,” katanya.

MCA mengulas laporan media berhubung pemecatan Tan Sri Annuar Musa daripada jawatan Setiausaha Agung BN.

Kedudukan Annuar diganti oleh Datuk Seri Ahmad Maslan yang juga Setiausaha Agung UMNO.

“Pucuk pimpinan MCA terkilan dengan laporan media bahawa Tan Sri Annuar Musa telah dipecat sebagai Setiausaha Agung Barisan Nasional.

“Pimpinan Tertinggi MCA hanya mengetahui perkara ini melalui laporan media dan ianya tidak pernah dirundingkan sesama parti komponen dalam BN mahupun diputuskan oleh Dewan Tertinggi BN.

“Setakat ini, MCA masih tidak dapat mengesahkan kesahihan berita mengenai penyingkiran Tan Sri Annuar Musa sebagai Setiausaha Agung BN,” katanya.


Tersasar arah kiblat: Tak perlu qada solat

BANGI, 21 Syawal 1444H, Jumaat – Khutbah Jabatan Agama Islam Selangor (Jais) hari ini memaklumkan solat yang dilakukan sebelum pembetulan arah kiblat di masjid, surau atau rumah, tidak perlu diqada’.

Bagaimanapun, bagi kawasan tanah perkuburan yang telah dibetulkan arah kiblatnya, jenazah yang telah dikebumikan sebelum pembetulan dibuat, wajib dipalingkan semula ke arah kiblat betul, kecuali jika jenazah sudah rosak dan berubah.

Perkara itu dijelaskan Jais menerusi khutbah Jumaat berhubung beberapa perkara yang perlu diketahui berkaitan penentuan arah kiblat di negeri Selangor.

“Bagi individu yang mendirikan solat, penentuan arah kiblat adalah diterima selagi mana arah kiblat tidak berada di kiri atau di kanannya.

“Bagi bangunan seperti masjid, surau dan tapak perkuburan, kadar selisih daripada arah kiblat sebenar hanya dibenarkan tidak melebihi tiga darjah berdasarkan kemampuan peralatan falak,” katanya.

Khutbah menjelaskan, di negeri Selangor, Jabatan Mufti Negeri Selangor melalui Bahagian Falak bertanggungjawab membuat penentuan arah kiblat di seluruh masjid, surau kebenaran solat Jumaat, musolla, tanah perkuburan Islam, ruang solat awam, hentian rehat RnR, stesen minyak, pejabat dan sebagainya.

“Jabatan Mufti Negeri Selangor juga telah melantik Persatuan Ahli Falak Negeri Selangor (PIBK) untuk membantu masyarakat mendapatkan khidmat penentuan arah kiblat di rumah persendirian.

“Penentuan arah kiblat adalah perkara ijtihad dan zanni (iaitu hasil penelitian),” kata khutbah.

Sehubungan itu, khutbah menyarankan semua pihak untuk merujuk pihak yang berautoriti untuk mendapatkan pandangan bagi memastikan arah kiblat betul sekiranya terdapat sebarang keraguan dalam penentuannya.


Polis keluar 11 kompaun terhadap 3 parti politik, calon Bebas

KUCHING, 12 Jamadilawal 1443H, Jumaat – Polis telah mengeluarkan 11 kompaun berjumlah RM36,000 terhadap beberapa parti politik dan individu kerana melanggar prosedur operasi standard (SOP) sepanjang tempoh berkempen Pilihan Raya Negeri Sarawak ke-12 (PRN12) bermula 6 Dis hingga semalam.

Pesuruhjaya Polis Sarawak Datuk Aidi Ismail berkata empat kompaun dikeluarkan terhadap PKR, Gabungan Parti Sarawak (tiga), Parti Demokratik Progresif (satu), calon Bebas (satu) dan individu awam (dua).

“Pihak polis juga menerima 185 laporan polis dan membuka 71 kertas siasatan sejak bermula 30 Nov hingga semalam. Namun setakat ini belum ada lagi individu yang dipanggil untuk memberi keterangan,” katanya pada sidang media di Ibu Pejabat Polis Kontinjen Sarawak sempena hari mengundi yang akan berlangsung esok.

Beliau berkata kertas-kertas siasatan itu melibatkan perbuatan fitnah dan demonstrasi di bawah Seksyen 427 Kanun Keseksaan dan menggunakan media sosial untuk menyebarkan berita palsu serta fitnah di bawah Seksyen 500 Kanun Keseksaan dan Seksyen 233(1) Akta Komunikasi dan Multimedia 1988.

Berkenaan penugasan anggota polis pada hari pengundian PRN12 esok, beliau berkata 7,434 pegawai dan anggota polis akan ditempatkan di 1,866 pusat mengundi di seluruh negeri Sarawak, membabitkan 3,555 saluran.

Aidi berkata selain itu 3,142 anggota Jabatan Sukarelawan Malaysia (RELA) juga akan membantu anggota polis pada hari pengundian esok.

“Kami juga menubuhkan 47 pasukan Op Cantas dari Jabatan Siasatan Jenayah (JSJ) Ibu Pejabat Polis Kontinjen (IPK) Sarawak dan 109 pasukan Op Pematuhan prosedur operasi standard (SOP) di semua daerah,” katanya.

Mengenai kejadian seorang lelaki ditembak mati di Jalan Simpang Tiga-Batu Lintang, di sini pada Rabu malam, Aidi berkata hasil bedah siasat menunjukan dua kesan tembakan di bahagian paha dan usus lelaki itu.

Pihaknya masih menunggu laporan penuh termasuk keputusan ujian dadah serta alkohol dan menambah lelaki itu bukan individu yang dikehendaki oleh polis kerana kesemua 14 kes jenayah lampaunya telah selesai. – Bernama


Agong, Permaisuri zahir ucapan takziah kepada keluarga Wan Junaidi

KUALA LUMPUR, 27 Syawal 1443H, Sabtu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada seluruh keluarga Datuk Seri Dr Wan Junaidi Tuanku Jaafar atas pemergian isterinya Datin Seri Feona Sim @ Norjanah semalam.

“Semoga Allah SWT mencucuri rahmat-Nya ke atas roh Allahyarhamah dan ditempatkan bersama-sama orang yang beriman,” menurut catatan di Facebook Istana Negara hari ini.

Allahyarhamah Feona yang berusia 70 tahun disahkan meninggal dunia akibat pendarahan dalaman di sebuah pusat perubatan swasta di Kuching, Sarawak pada pukul 6 petang semalam.

Allahyarhamah mendirikan rumah tangga dengan Wan Junaidi yang merupakan Menteri di Jabatan Perdana Menteri (Parlimen dan Undang-Undang), pada 9 Sept 1972 dan dikurniakan tiga anak perempuan. – Bernama


Vaksinasi segera golongan pendidik bantu buka sekolah lebih cepat

BANGI, 16 Zulkaedah 1442H, Ahad – Ikatan Guru-Guru Muslim Malaysia (i-Guru) hari ini mengetengahkan lima isu utama pendidikan yang perlu ditangani kerajaan ketika Pengajaran dan Pembelajaran di Rumah (PdPR).

Antara isu yang perlu diberi perhatian adalah keciciran generasi akibat PdPR terutama murid-murid luar bandar dan pendalaman serta golongan rentan dan B40 selain pendidikan untuk murid- murid orang kurang upaya (OKU).

Dalam satu kenyataan, Presiden i-Guru, Ustaz Mohd Azizee Hasan meminta, kerajaan mengemukakan langkah strategik untuk memastikan masalah pembelajaran murid OKU tidak diabaikan dan dikesampingkan.

“Akses pembelajaran dari sudut capaian internet dan kemudahan belajar. Kerajaan perlu segera menaik taraf sekolah-sekolah daif. TV Pendidikan perlu menjadi alternatif bagi mengatasi isu PdPR.

“Kelestarian jiwa dan kesihatan mental guru dan murid-murid bagi menangani penyakit kemurungan, ‘depress’ dan ‘anxiety’. Penekanan kepada pendidikan yang bersifat seimbang dan keinsanan,” katanya.

Selain itu, Ustaz Azizee turut mengetengahkan isu berkaitan suntikan vaksin kepada warga pendidik yang wajar dipandang serius oleh kerajaan.

“Mengutamakan suntikan vaksin kepada para guru yang merupakan ‘frontliner’ utama dalam pendidikan.

“Ini membantu pembukaan sekolah untuk pembelajaran bersemuka dan mengelak murid-murid tercicir pendidikan,” katanya.


Padah rasuah polis, tauke judi ditahan

BANGI, 3 Rabiulawal 1442H, Selasa – Tindakan seorang lelaki tempatan cuba merasuah anggota polis bagi melepaskan diri daripada tindakan undang-undang kerana terbabit dengan perjudian dalam talian mengundang padah apabila dia ditahan semalam.

Lelaki itu ditahan di sebuah rumah di Jalan Matang – Batu Kawa, Padawan, selepas menawarkan wang berjumlah RM18,500 sebagai dorongan untuk membebaskan dirinya daripada jenayah itu, selain mahu mengelak tujuh lelaki dan tiga wanita yang bekerja dengannya ditahan polis.

Ketua Polis Daerah Padawan, Superintendan Aidil Bolhassan berkata, semua suspek berusia antara 21 hingga 50 tahun itu ditahan anggota Bahagian Siasatan Jenayah Ibu Pejabat Polis Daerah (IPD) Padawan pada 5.30 petang.

“Semua warga asing yang bekerja dengan lelaki itu diberi gaji sebanyak RM1,500 sebulan serta dibekalkan telefon pintar dan komputer untuk mengendalikan perjudian dalam talian.

“Modus operandi yang digunakan adalah dengan beroperasi di dalam rumah bagi mengaburi mata pihak berkuasa sejak lebih kurang enam bulan lalu dan dianggarkan mengaut keuntungan kasar mencecah RM8,000 sehari,” katanya seperti dilapor Harian Metro hari ini.

Aidil berkata, pihaknya turut merampas merampas lima komputer, sembilan telefon pintar pelbagai jenama dan peralatan lain yang digunakan untuk menjalankan kegiatan berkenaan.

Katanya, kes disiasat mengikut Seksyen 4(1)(g) Akta Rumah Judi Terbuka 1953, Seksyen 6(1)(c) Akta Imigresen 1959/63 dan Seksyen 15(1)(c) Akta Imigresen 1959/63, manakala kes rasuah diserahkan kepada Suruhanjaya Pencegahan Rasuah Malaysia (SPRM) untuk tindakan lanjut.


‘Gelanggang’ PRK Pelangai bermula esok

BENTONG, 6 Rabiulawal 1445H, Jumaat – Pilihan Raya Kecil (PRK) Dewan Undangan Negeri (DUN) Pelangai akan bermula dengan proses penamaan calon di Dewan Orang Ramai Felda Kemasul, esok.

Bakal calon diberi tempoh sejam bermula 9 hingga 10 pagi untuk mengemukakan borang pencalonan, sebelum senarai calon yang layak bertanding diumumkan Pegawai Pengurus di pusat penamaan calon.

Suruhanjaya Pilihan Raya (SPR) Pahang sebelum ini mengesahkan tujuh set borang pencalonan dijual setakat 18 September lepas, iaitu masing-masing tiga set dibeli wakil UMNO dan Perikatan Nasional (PN) dan sebuah pertubuhan.

Barisan Nasional (BN) dan PN masing-masing mengumumkan calon berpengalaman, dengan kedua-dua mereka pernah bertanding pada Pilihan Raya Umum ke-15 (PRU15).

BN mempertaruhkan Ahli Jawatankuasa UMNO Bentong, Datuk Amizar Abu Adam, 50, yang merupakan anak jati Felda Chemomoi dalam DUN Pelangai untuk mempertahankan kubu kuat parti itu.

Pada PRU15, Amizar mewakili BN bertanding di DUN Ketari, yang terletak dalam Parlimen Bentong, namun tewas kepada calon Pakatan Harapan (PH) Thomas Su Keong Siong.

PAS sekali lagi menurunkan Naib Yang Dipertua PAS Kawasan Bentong, Kasim Samat, 63, yang pernah bertanding di DUN Pelangai pada PRU15, namun tewas kepada penyandang DUN itu Datuk Seri Johari Harun.

Turut menyatakan hasrat mencuba nasib pada PRK itu ialah Presiden Pertubuhan Suara Anak Pahang, Haslihelmy DM Zulhasli, 36, yang menjadi individu terawal ‘berkunjung’ ke pejabat SPR untuk membeli borang pada 29 Ogos lepas.

Komposisi DUN Pahang selepas PRU15 ialah BN dan PN masing-masing mendapat 17 kerusi manakala PH menang lapan kerusi. Kerajaan Pahang terbentuk dengan kerjasama BN dan PH.

PRK Pelangai yang pertama selepas PRU15 di Pahang akan berlangsung pada 7 Oktober ini, susulan kematian Johari yang merupakan penyandang bagi DUN itu dalam nahas pesawat terhempas di Shah Alam, Selangor pada 17 Ogos lepas.

Seramai 16,456 pengundi layak menunaikan tanggungjawab masing-masing dalam PRK itu termasuk 36 anggota polis dan tiga Pengundi Tidak Hadir Luar Negara.- Bernama


Fatwa larang sertai ritual agama lain tak bercanggah konsep Bangsa Johor

JOHOR BAHRU, 12 Rejab 1444H, Jumaat – Fatwa Orang Islam Hadir Ke Upacara Ritual Perayaan Penganut Agama Bukan Islam yang akan diwartakan kerajaan negeri dalam masa terdekat tidak bercanggah dengan nilai toleransi, perpaduan dan persefahaman antara agama.

Sultan Johor, Sultan Ibrahim Iskandar bertitah, fatwa itu hanya melarang umat Islam daripada mengambil bahagian dalam ritual agama lain.

“Ia adalah garis panduan untuk mereka (umat Islam). Mereka masih boleh menghadiri majlis perayaan agama lain.

“Agama lain juga mesti menghormati sensitiviti umat Islam. Ia adalah jalan dua hala. Kita mesti peka terhadap kewajipan agama masing-masing untuk berbaik-baik,” titah baginda dalam satu kenyataan, hari ini.

Baginda turut menegaskan konsep Bangsa Johor yang diperkenal negeri ini meraikan kepelbagaian kaum dan agama yang dianuti rakyat berbilang kaum.

Selain itu, Sultan Ibrahim bertitah bahawa semua agama menekankan nilai-nilai murni seperti belas kasihan, hormat-menghormati, toleransi, kesederhanaan dan kebaikan.

Justeru, titah baginda, rakyat negara ini harus memberi tumpuan terhadap nilai-nilai bersama itu dan bukannya perbezaan kaum atau agama satu sama lain.

“Saya harap dengan penjelasan ini, kita dapat menghentikan sebarang kekeliruan mengenai fatwa baharu itu kerana hanya menjelaskan perkara yang dibenarkan kepada umat Islam dan dilarang dalam Islam.

“Jika masih keliru, sila berjumpa Mufti negeri untuk penjelasan lanjut,” titah baginda.

Terdahulu, Pengerusi Jawatankuasa Hal Ehwal Agama Islam negeri, Mohd Fared Mohd Khalid memaklumkan kerajaan negeri bakal mewartakan fatwa untuk umat Islam menghadiri perayaan dan upacara ritual masyarakat bukan Islam, bermula minggu depan.

Beliau berkata, umat Islam dibenarkan untuk memenuhi undangan majlis keraian sesuatu perayaan bukan Islam, namun tidak boleh terlibat dengan upacara ritual berkaitan dengan agama itu.


Indahnya solat Aidildha pertama di Masjid Hagia Sophia

ANKARA, 11 Zulhijjah 1441H, Sabtu – Ribuan umat Islam di Turki mengambil peluang untuk menunaikan solat sunat Aidiladha di Masjid Hagia Sophia secara berjemaah buat pertama kalinya semalam – selepas 86 tahun.

Solat sunat hari raya korban itu diketuai oleh Pengarah Hal Ehwal Agama, Ali Erbas.

Pelaksanaan solat dilakukan sesuai dengan penjarakan fizikal dan garis panduan bagi membendung pencegahan COVID-19.

Speaker Parlimen, Mustafa Şentop, Menteri Perhubungan dan Infrastruktur Ali Karaismailoğlu dan Gabenor Istanbul Ali Yerlikaya turut menunaikan solat sunat Aidiladha di Hagia Sophia.

Hagia Sophia berfungsi sebagai gereja selama 916 tahun sehingga penaklukan Istanbul, dan sebuah masjid dari tahun 1453 hingga 1934 – hampir 500 tahun – dan terakhir sebagai muzium selama 86 tahun.

Salah satu bangunan bersejarah di Turki paling banyak dikunjungi pelancong tempatan dan antarbangsa, pada 1985, semasa dijadikan muzium, Hagia Sophia dimasukkan dalam Senarai Warisan Dunia UNESCO.

Pada 10 Julai, sebuah mahkamah Turki membatalkan keputusan Kabinet 1934 yang menjadikan Hagia Sophia sebagai muzium, membuka jalan untuk ia digunakan kembali sebagai masjid selepas 86 tahun.

Di era baru Hagia Sophia, Pengarah Hal Ehwal Agama Turki akan memantau perkhidmatan keagamaan di masjid, sementara Kementerian Kebudayaan dan Pelancongan pula mengawasi kerja-kerja pemulihan serta pemuliharaan. -Agensi


Sugarbook: Polis buru individu terlibat dengan aplikasi

KUALA LUMPUR, 3 Rejab 1442H, Isnin – Pihak polis kini sedang memburu mereka yang terlibat dengan aplikasi Sugarbook kerana didakwa terlibat dalam aktiviti tidak bermoral.

Ketua Penolong Pengarah Bahagian Siasatan Jenayah Maksiat, Judi dan Kongsi Gelap (D7) Bukit Aman, Senior Asisten Komisioner Azmi Adam, siasatan dan risikan berkenaan kes berkenaan juga kini masih dijalankan.

“Kita dalam proses mengesan mereka yang terlibat.

“Polis juga akan memastikan sama ada aplikasi (Sugarbook) itu menganjurkan perkara seperti yang didakwa,” katanya ketika dihubungi Sinar Harian, hari ini.

Baru-baru ini media melaporkan, Malaysia diletakkan berada pada kedudukan ketiga tertinggi di Asia selepas India dan Indonesia bagi negara yang mempunyai bilangan ‘sugar daddy’ paling ramai melalui aplikasi Sugarbook, yang menyediakan platform untuk mencari perempuan simpanan atau lebih dikenali sebagai ‘sugar baby’.

Polis Diraja Malaysia (PDRM) mengesahkan menerima laporan dari sebuah institusi pengajian tinggi awam (IPTA), berhubung mahasiswa di Lembah Klang didakwa menggunakan aplikasi tidak bermoral untuk mencari ‘sugar daddy’.

Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, kertas siasatan telah dibuka berkenaan kes itu.

Kes disiasat mengikut Seksyen 505 (b) Kanun Keseksaan, Seksyen 233 Akta Komunikasi dan Multimedia 1998 dan Seksyen 372 Kanun Keseksaan.

Susulan itu, Suruhanjaya Komunikasi dan Multimedia Malaysia (MCMC) juga telah menjalankan siasatan berhubung dakwaan bahawa ramai wanita Malaysia terutama penuntut universiti menawarkan diri sebagai ‘sugar baby’.


Calon Menteri Pendidikan mesti jelas dasar, falsafah pendidikan negara

Oleh Siti Hafidah Abd Ghaffar

BANGI, 6 Jamadilawal 1444H, Khamis – Calon Menteri Pendidikan dalam kerajaan pimpinan Datuk Seri Anwar Ibrahim mesti menjunjung tinggi Perlembagaan serta memahami dengan jelas dasar dan falsafah pendidikan negara.

Pengerusi Biro Pembangunan Ummah dan Komuniti Majlis Perundingan Melayu (MPM), Kamal Shukri Abdullah Sani menegaskan, tidak kira daripada parti atau pihak mana sekalipun, Menteri Pendidikan tidak sewajarnya mengutamakan populariti, undi dan manifesto – yang bukan satu kewajipan.

Ia termasuk tuntutan mengiktiraf Sijil Peperiksaan Bersepadu (UEC) yang bertentangan dengan Dasar Pendidikan Kebangsaan dan Akta Pendidikan 1996 (Akta 550).

“Jika mengiktiraf UEC itu melanggar Perlembagaan dan undang-undang negara maka mana-mana menteri tidak perlu ikut. Kalau ikut maknanya menteri itu sendiri melanggar dan sepatutnya didakwa.

“Jika rakyat melanggar undang-undang akan dipersalahkan, adakah menteri boleh sewenang-wenangnya melanggar peraturan dan Perlembagaan,” katanya ketika dihubungi Ismaweb.net, hari ini.

Beliau menyuarakan pandangan itu susulan manifesto Pakatan Harapan (PH) pada Pilihan Raya Umum ke-15 (PRU15) yang mahu meneruskan usaha mengiktiraf UEC sebagai syarat am kelayakan untuk memasuki institusi pengajian tinggi awam (IPTA).

Isu itu kembali hangat selepas Dong Zong menggesa kerajaan baharu mengiktiraf UEC dan memberi peruntukan kekal kepada sekolah aliran persendirian Cina.

Menurut laporan Sin Chew Daily, mesyuarat bersama Dong Zong kali ke-93 sebulat suara meluluskan dan menerima 11 cadangan termasuk menggesa Pengerusi Pakatan Harapan (PH) mengiktiraf UEC serta menginstitusikan Sekolah Menengah Persendirian Cina secepat mungkin.

Dalam pada itu, Kamal berharap Perdana Menteri menasihati anggota Kabinet yang bakal dibentuk supaya mematuhi Perlembagaan Persekutuan.

“Sekiranya undang-undang tertinggi di negara ini tidak dihormati oleh menteri, kepada siapa lagi kita nak harapkan jadi contoh kepimpinan dan teladan kepada rakyat,” katanya.

Terdahulu, Anwar Ibrahim berkata, pembentukan Kabinet Kerajaan Perpaduan akan dibuat secepat mungkin selepas mengambil kira pandangan daripada semua parti dalam kerajaan.

Perdana Menteri berkata, perkara itu harus diteliti memandangkan saiz Kabinet dalam Kerajaan Perpaduan akan dikecilkan.


Pegawai tentera Mesir serang secara ganas jururawat hospital

KAHERAH, 11 Jamadilawal 1444H, Selasa – Seorang pegawai tentera udara didakwa menyerang jururawat secara ganas di sebuah hospital kerajaan di bandar Quesna di Daerah Menufia, Mesir.

Pelaku menyerang enam jururawat dan tiga pekerja wanita dalam kejadian membimbangkan yang dirakamkan di kamera dan dikongsi secara meluas di Twitter.

Serangan berlaku selepas seorang wanita hamil tiba di bilik kecemasan mengalami pendarahan kecil dan keluarga wanita itu meminta doktor melakukan ultrasound.

Namun, suami dan keluarga kemudian menyerang enam jururawat dan tiga pekerja wanita lain sehingga patah tangan dan kaki, menurut laporan media. Salah seorang jururawat mengalami keguguran selepas dipukul dengan tali.

Video yang tular merakamkan pengarah hospital mengugut mana-mana pekerja yang menyaksikan jenayah itu supaya berdiam diri.

Salah seorang jururawat yang diserang, Nourhan Mansour, memberitahu Mada Masr bahawa polis enggan mengambil tindakan undang-undang terhadap penyerang kerana pegawai itu rapat dengan angkatan tentera dan pentadbiran hospital.

Menteri Kesihatan Mesir, Khaled Abdel Ghaffar telah mengarahkan siasatan segera terhadap serangan selepas tular di media sosial di bawah tanda pagar bahasa Arab, Hospital Pusat Quesna. – Agensi


PAS tak terancam dengan gabungan baharu mahu tumbangkan parti

TUMPAT, 3 Syawal 1443H, Rabu – PAS tidak berasa terancam dengan gabungan baharu, Angkatan Amanah Merdeka Rakyat Kelantan yang ditubuhkan untuk menumbangkan parti itu pada Pilihan Raya Umum ke-15 (PRU15).

Pesuruhjaya PAS Kelantan, Datuk Ahmad Yakob berkata, pihaknya bersedia menghadapi kesan daripada strategi gabungan itu.

Beliau berkata, perancangan seperti itu biasa dalam politik semasa dan mana-mana parti boleh membuat apa saja perancangan, selagi tidak bercanggah dengan Perlembagaan negara.

Namun, PAS Kelantan akan bertindak balas, berpandu arahan dan keputusan PAS pusat.

“Masing-masing membuat persiapan. Apapun, kita berpandu kepada arahan dan keputusan pusat,” katanya seperti dilapor akhbar tempatan, hari ini.

Terdahulu, dilaporkan bahawa sebuah gabungan baharu iaitu Angkatan Amanah Merdeka Rakyat Kelantan ditubuhkan dengan hasrat menumbangkan PAS di Kelantan pada PRU15 nanti.

Timbalan Pengerusi Amanah Kelantan, Che Ibrahim Mohamed memaklumkan gabungan yang diketuai Ahli Parlimen Gua Musang, Tengku Razaleigh Hamzah itu akan mengadakan program pertamanya pada 7 Mei ini.


Parlimen Malaysia bakal saksikan lebih banyak transformasi

KUALA LUMPUR, 4 Safar 1443H, Sabtu – Parlimen Malaysia yang menginjak usia 62 tahun hari ini bakal melalui transformasi, sekali gus mengangkat martabat dan kedudukannya sebagai badan penggubal undang-undang tertinggi negara.

Pengumuman Perdana Menteri Datuk Seri Ismail Sabri Yaakob berhubung transformasi Parlimen dan pentadbiran kerajaan menjelang ulang tahun Parlimen Malaysia ibarat ‘hadiah’ kepada negara yang sedang berhadapan dengan pelbagai cabaran ekoran krisis kesihatan wabak COVID-19.

Menyifatkan tawaran transformasi itu mampu memberi impak positif landskap politik negara, penganalisis politik Prof Dr Sivamurugan Pandian daripada Universiti Sains Malaysia berkata ia akan menyuburkan lagi sistem demokrasi berparlimen di Malaysia.

“Ia akan memberikan impak positif, bukan sahaja ke atas reformasi Parlimen, tetapi bagaimana reformasi Parlimen itu juga membawa kepada reformasi politik negara,” katanya.

Tujuh perkara dikemukakan bagi melaksanakan transformasi Parlimen dan pentadbiran kerajaan meliputi pembentangan Rang Undang-Undang Anti-Lompat Parti, pelaksanaan Undi18 dalam tempoh terdekat dan mengehadkan tempoh jawatan perdana menteri kepada 10 tahun.

Kerajaan Persekutuan hari ini dilihat inklusif apabila melibatkan ahli parti pembangkang dalam Majlis Pemulihan Negara (MPN) untuk memberikan pandangan dan cadangan penambahbaikan, manakala Ketua Pembangkang diberikan saraan dan kemudahan setara seorang menteri.

Menyingkap sejarah, persidangan pertama Parlimen Persekutuan Tanah Melayu dirasmikan Yang di-Pertuan Agong Tuanku Abdul Rahman Ibni Alharhum Tuanku Muhammad pada 11 Sept 1959 di Dewan Tuanku Abdul Rahman, kini dikenali sebagai Kompleks Penerangan Pelancongan Malaysia (MATIC).

Pada usia lebih separuh abad, Parlimen Malaysia seharusnya lebih matang dan kesungguhan melakukan transformasi dalam memastikan ia setanding dengan Parlimen Komanwel atau di negara-negara maju amat diperlukan.

Sivamurugan berpandangan bahawa telah tiba masanya Parlimen sebagai badan penggubal undang-undang mempamerkan ahli-ahli dewan yang matang dan berhujah secara berhemah.

Beliau berkata Parlimen Malaysia perlu mempunyai jawatankuasa tatatertib atau digubal satu kod etika untuk Ahli Parlimen bagi memastikan mereka tidak bertindak keterlaluan termasuk menggunakan kata-kata kesat dan berbaur penghinaan.

Pandangan berkenaan disokong Prof Madya Dr Awang Azman Awang Pawi daripada Universiti Malaya bahawa Ahli Parlimen mesti bersikap bijaksana dan matang agar masyarakat tidak hilang rasa hormat terhadap institusi Parlimen.

Beliau berharap lebih banyak perubahan menyaksikan kerjasama kerajaan dan pembangkang dalam Parlimen demi kepentingan dan manfaat rakyat, selain bagi maksud semak dan imbang yang telus dan berfungsi dengan baik

“Sebarang perubahan yang melibatkan komitmen kerajaan dan pembangkang perlu dipercepatkan dan dilakukan dengan telus agar terus mendapat kepercayaan masyarakat,” katanya.

Pada 7 Sept, Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar menyatakan komitmen bagi melaksanakan transformasi antaranya menghidupkan atau memperkenalkan semula Akta Perkhidmatan Parlimen untuk memberi kebebasan kepada Parlimen selaras dengan apa yang dilakukan Parlimen lain di peringkat antarabangsa.

Menerusi akta itu, ia menyaksikan autonomi Parlimen dalam aspek pentadbiran institusi, hal ehwal melantik kakitangan berkhidmat di Parlimen serta aspek kewangan Parlimen dapat ditentukan oleh Parlimen sendiri, terpisah daripada penentuan oleh pihak eksekutif.

Selain itu, turut dicadangkan mewujudkan akta baharu Parlimen bagi menggantikan Akta Hak Istimewa dan Kuasa Parlimen 1952 (Pindaan 1988) dan perbincangan mengenai pindaan terhadap Peraturan-peraturan dan Perintah-perintah Tetap Dewan Rakyat dan Dewan Negara sedia ada.

Sebelum ini, usaha transformasi Parlimen telah dilakukan termasuklah memperkenalkan Kamar Khas, Waktu Pertanyaan Menteri, memendekkan notis bagi mengemukakan soalan yang memerlukan jawapan lisan kepada 10 hari berbanding 14 hari ketika pentadbiran kerajaan Barisan Nasional pada 2015.

Kerajaan Pakatan Harapan selepas memenangi Pilihan Raya Umum ke-14 melaksanakan beberapa reformasi institusi Parlimen seperti penubuhan 11 Jawatankuasa Pilihan Khas Parlimen bagi mengawal selia dan sebagai semak dan imbang terhadap pelaksanaan dasar setiap kementerian.

Antara jawatankuasa itu ialah Jawatankuasa Pilihan Khas Kebebasan Asasi dan Hak-Hak di bawah Perlembagaan, Jawatankuasa Pilihan Khas Kewangan dan Ekonomi serta Jawatankuasa Pilihan Khas Keselamatan. Turut ditubuhkan ialah Kaukus Reformasi Parlimen dan Tadbir Urus untuk menaik taraf dan memperbaiki institusi Parlimen sebagai mekanisme semak imbang yang efektif.

Selain itu, Ahli Parlimen pembangkang turut dilantik sebagai Pengerusi Jawatankuasa Kira-Kira Wang Negara (PAC) dan amalan itu masih dikekalkan kerajaan hari ini. – Bernama


Tun M minta maaf pernah kata Melayu malas

Oleh Siti Hafidah Abd Ghaffar

KUALA LUMPUR, 28 Safar 1444H, Ahad – Tun Dr Mahathir Mohamad hari ini memohon maaf kepada orang Melayu sekiranya terguris mengenai kenyataan kontroversi suatu ketika dahulu bahawa ‘Melayu malas’ .

Bagaimanapun, bekas Perdana Menteri itu tertanya-tanya sama ada permohonan maaf itu mampu mengubah keadaan orang Melayu jika mereka tidak berusaha.

“Saya minta maaf. Orang Melayu rajin. Tetapi masalah boleh atasi dengan saya minta maaf?

“Kalau kerana saya minta maaf itu, maka orang Melayu jadi kaya, baik, saya minta maaf. Itu kalau nak.

“Tetapi kalau kita masih tak berusaha, bekerja kuat, belajar dapat ilmu sebagainya negara kita ini akan hilang daripada tangan kita,” katanya ketika program Dialog Parti Politik Melayu-Islam, di Hotel Adamson Kuala Lumpur, di sini hari ini.

Permohonan maaf dibuat selepas salah seorang peserta yang hadir ke dialog meminta Dr Mahathir berbuat demikian sekiranya serius dengan perjuangan Gerakan Tanah Air (GTA).

Selain itu, Dr Mahathir mendakwa, hari ini orang Cina lebih kaya daripada orang Melayu.

Bahkan dakwanya, ketika ini separuh daripada Semenanjung Malaysia dimiliki orang Cina atas tindakan orang Melayu menjual tanah kepada mereka.

“Di masa hadapan kalau proses penjualan tanah orang Melayu kepada orang Cina berterusan dalam jangka masa 20 tahun, tanah Melayu ini akan dimiliki oleh orang Cina seperti Singapura.

“Kenapa? Kerana kita miskin. Kenapa kita miskin kerana kita tak sanggup nak belajar, berusaha mendapat kekayaan. Kita tunjuk macam mana nak dapat kekayaan, tapi kita tolak.

“Kalau dengan saya minta maaf segala masalah ini hilang, saya minta maaflah,” katanya.


Kelonggaran individu lengkap 2 dos diputus minggu depan: PM

PUCHONG, 7 Zulhijjah 1442H, Sabtu – Kelonggaran bagi individu yang telah lengkap dua dos suntikan vaksin COVID-19 akan diputuskan pada mesyuarat Majlis Pemulihan Negara minggu depan.

Perdana Menteri Tan Sri Muhyiddin Yassin berkata kelonggaran itu bagi memberi faedah atau keistimewaan kepada mereka yang telah lengkap dos vaksin mereka.

“… dan lepas itu kita akan umumkan apakah kelonggaran-kelonggaran kepada mereka yang dapat dua dos ini supaya mereka tidak terus ‘terikat’; perlu ada beberapa kelebihan (advantage) untuk mereka,” katanya setelah melakukan lawatan ke syarikat farmaseutikal Pharmaniaga LifeScience Sdn Bhd di sini hari ini.

Muhyiddin berkata kelonggaran itu mungkin termasuk pergerakan untuk membeli-belah, atau sekurang-kurangnya rentas daerah.

Menurutnya langkah berkenaan juga seiring dengan pembukaan lebih banyak sektor ekonomi terutama di Lembah Klang pada Fasa Kedua Pelan Pemulihan Negara (PPN) nanti. – Bernama


5 lelaki mengaku tak bersalah ceroboh Hutan Simpan Batu Talam

RAUB, 18 Zulhijjah 1442H, Rabu – Lima lelaki mengaku tidak bersalah di Mahkamah Sesyen, di sini, hari ini, atas tuduhan menceroboh Hutan Simpan Batu Talam di mukim Tras awal bulan ini.

Suspek Chiah Kin Seng, 54, dan anaknya yang berusia 21 tahun, Lavin Chiah Zhe Yueng serta dua warganegara Indonesia – Kanir, 32, dan Shah Ronny Rusly, 46, mengaku tidak bersalah ketika pertuduhan dibacakan bersama di hadapan Hakim Mahkamah Sesyen Ahmad Faizadh Yahaya.

Mereka dituduh memasuki Komparten 175 kawasan Hutan Simpan Kekal Batu Talam di mukim Tras dekat sini tanpa izin yang sah sekitar jam 10.36 pagi pada 3 Julai.

Tertuduh kelima – Wong Than Fook, 49, – didakwa secara berasingan kerana melakukan kesalahan serupa kira-kira jam 10 pagi pada 8 Julai.

Semua tertuduh didakwa di bawah Seksyen 47(1)(c) Akta Perhutanan Negara 1984 yang diterima pakai kerajaan Pahang mengikut Enakmen Perhutanan Negara (Negeri-negeri Malaysia)(Pemakaian) 1986 yang boleh dihukum mengikut Seksyen 47(4) enakmen sama.

Sekiranya didapati bersalah, mereka boleh dikenakan hukuman penjara maksimum tiga tahun atau denda tidak lebih daripada RM10,000, atau kedua-duanya.

Jabatan Perhutanan Semenanjung Malaysia, yang diwakili oleh timbalan pendakwa raya Afidatul Azwa Kamarulanuar mencadangkan jaminan RM8,000 untuk Chiah dan Lavin, dan meminta jaminan tidak ditawarkan kepada Kanir dan Shah Ronny.

Peguam Samantha Chong Yin Xin, yang mewakili keempat tertuduh, berpendapat bahawa kedua-dua pekerja kebun Indonesia itu harus ditawarkan jaminan di bawah Seksyen 47.

“Walaupun tertuduh adalah warga asing, kesalahan mereka bukanlah kes Imigresen. Jumlah jaminan RM8,000 terlalu tinggi.

“Kanir yang mempunyai pasport dan izin kerja yang berpendapatan RM1,500 sebulan sementara Shah Ronny telah bekerja di Malaysia selama 15 tahun. Shah Ronny yang memperoleh RM1,400 sebulan telah menghantar gajinya untuk menyara isteri dan anaknya di Indonesia,”katanya kepada mahkamah.

Semasa perbicaraan, Samantha berkata, Chiah, bapa kepada empat anak berusia antara 14 dan 25 tahun, berasal dari Taman Raub Jaya dekat sini dan tidak akan membuat sebarang usaha untuk tidak hadir di mahkamah.

“Anaknya Lavin sedang belajar di sebuah kolej dan kini menjalani latihan industri di sini. Dia tidak mempunyai rekod jenayah dan, baik Chiah dan Lavin dijadualkan untuk menjalani vaksinasi COVID-19 mereka esok (Khamis),” katanya.

Ahmad Faizadh memberikan jaminan RM3,000 setiap satu untuk Kanir, Shah Ronny dan Chiah sementara Lavin dibenarkan jaminan RM2,000 dengan seorang penjamin.

Kanir dan Shah Ronny diberitahu untuk mendapatkan penjamin rakyat Malaysia.

Sementara itu, Wong juga ditawarkan jaminan RM5,000 sebelum peguamnya Chong Kar Yan memohon jumlah yang lebih rendah dengan mengatakan bahawa dia mempunyai geran tanah dan ladangnya terletak sekitar satu kilometer dari hutan simpan.

“Jumlah jaminan yang dicadangkan adalah RM1,500. Bapa dua anak itu masih menanggung ayahnya yang berusia 80 tahun dan ibunya yang berusia 73 tahun,” katanya sebelum mahkamah memberikan jaminan RM3,000 dengan seorang penjamin.

Ahmad Faizadh menetapkan 15 September untuk sebutan semula kes.

Pada 3 Julai, Pengarah Jabatan Perhutanan Pahang, Datuk Dr Mohd Hizamri Yasin dilaporkan berkata, empat individu termasuk dua orang asing ditangkap kerana menceroboh kawasan hutan simpan Batu Talam.


Universiti Madinah tawar biasiswa tanpa had kepada pelajar Malaysia

MADINAH, 2 Ramadan 1442H, Rabu – Universiti Islam Madinah menawarkan jumlah biasiswa tanpa had kepada pelajar Malaysia untuk melanjutkan pelajaran dalam bidang pengajian Islam, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Zulkifli berkata universiti itu turut menawarkan biasiswa kepada pelajar Malaysia di dalam pelbagai bidang termasuk perubatan dan kejuruteraan.

Beliau berkata tawaran itu adalah hasil dari pertemuannya dengan presiden universiti itu, Putera Mamdouh bin Saud bin Thunayan Al Saud bersempena lawatan kerjanya ke Arab Saudi.

“Kami ditawarkan untuk hantar pelajar bukan semata-mata dalam bidang agama dan syariah, tetapi dalam bidang kejuruteraan sains dan lain-lain.

“Insya-Allah saya ambil maklum perkara ini dan akan berbincang dengan pihak berkepentingan untuk hantar pelajar terbaik kita mendalami pelbagai ilmu di Kota Suci Munawwarah,” katanya kepada media Malaysia selepas mengadakan kunjungan di universiti itu di sini Selasa.

Antara kelebihan biasiswa itu ialah setiap pelajar akan diberikan kemudahan seperti elaun bulanan, perumahan, insurans perubatan dan tiket penerbangan.

Mengulas lanjut, Zulkifli berkata tawaran itu mencerminkan hubungan erat di antara Malaysia dengan Arab Saudi dalam pelbagai peringkat termasuk pendidikan.

Beliau yang merupakan alumni universiti itu berkata selain itu, Univerisiti Islam Madinah juga berhasrat untuk mengadakan program pertukaran pelajar bersama universiti tempatan di Malaysia.

“Universiti ini telah melalui banyak fasa perubahan sehingga mampu meletakkannya di dalam kelompok terbaik dunia. Ketika ini, universiti ini bukan sahaja menawarkan buku-buku yang terkini, malah sistem pendidikan yang maju mengikut peredaran teknologi terkini,” katanya.

Pada masa ini terdapat lebih 200 pelajar Malaysia yang menuntut di institusi pendidikan tinggi itu. – Bernama


Perjuangan wanita masih belum tamat

TAHUN ini kita menyambut kemerdekaan yang ke-63. Ia adalah satu perjalanan yang panjang untuk dikekalkan.

Jika dilihat kepada perjuangan dan sumbangan wanita dalam kemerdekaan ia tidak harus dipandang sebelah mata.

Wanita dahulu berhadapan dengan musuh yang nyata. Jepun, Inggeris, Portugis dan komunis.

Mereka bersinsing lengan dan bermandi darah untuk mempertahankan keluarga dan tanah air.

Sejarah telah menyaksikan bangsa ini bergadai nyawa sekian lama melawan musuh demi sebuah kedaulatan dan kemerdekaan.

Nama seperti Ibu Zain adalah antara tokoh wanita yang telah memberikan sumbangan yang tidak sedikit dalam kemerdekaan negara.

Dalam usaha untuk menangkis dakyah komunis daripada menular di kalangan masyarakat, Ibu Zain telah bergerak dari satu kampung ke kampung yang lain.

Beliau juga meredah hutan seorang diri bagi menjayakan misi tersebut dan ternyata usaha beliau membuahkan hasil.

Beliau berjaya menyatukan kaum ibu untuk turut serta menyokong usaha tersebut. Malah beliau mendaftarkan diri sebagai tentera sukarela pada zaman konfrontasi dengan komunis itu.

Selain itu, Ibu Zain turut membantu memulihkan semangat mereka yang dianiaya oleh askar Jepun, di samping menjalankan usaha bagi memulihkan akhlak golongan wanita yang terpengaruh dengan tentera Jepun.

Bagi memastikan usahanya lebih berkesan, beliau telah mempelajari bahasa Jepun dan mampu menguasainya dalam tempoh sebulan sahaja.

Tindakan Ibu Zain bertindak di belakang tabir ini jelas memberi sumbangan yang besar terhadap proses kemerdekaan negara.

Wanita dahulu berhadapan dengan musuh yang nyata, iaitu zaman memperjuangkan kemerdekaan, kesusahan dan nasib malang yang menimpa bangsa sangat jelas dan nyata.

Contohnya adalah seperti nasib mereka ketika di bawah penjajahan British dan Jepun.

Semua itu menolak wanita untuk berjuang bersama-sama dengan kaum lelaki untuk mempertahankan negara.

Perjuangan untuk kelangsungan hidup anak bangsa dengan aman itu adalah suatu keperluan yang sangat mendesak.

Persoalannya, adakah perjuangan wanita untuk mempertahankan negara telah tamat?

Zaman sekarang seolah-olahnya hampir seperti tiada apa-apa isu. Semuanya nampak bahagia. Makan cukup. Pakai cukup. Hampir tidak nampak keperluan untuk berjuang. Benarkah begitu?

Hakikatnya musuh sentiasa berusaha untuk menjatuhkan kita. Mereka tidak akan senang untuk membiarkan kita terus ‘merdeka’ tanpa mengikut mereka walaupun sedikit.

Firman Allah SWT dalam surah al-Baqarah ayat 120 ada menyebut;

“Orang-orang Yahudi dan Nasrani tidak sekali-kali akan bersetuju atau suka kepadamu (wahai Muhammad) sehingga engkau menurut agama mereka (yang telah terpesong itu),”

CABARAN WANITA MASA KINI

Antara cabaran wanita masa kini adalah pemikiran dan jati diri.

Cabaran pemikiran ini sangat halus. Ia umpama musuh yang tidak nyata. Ramai yang tidak menyedarinya.

Pemikiranlah yang membentuk peribadi seseorang. Ia umpama raja. Baik pemikiran baiklah penampilannya.

Wanita yang merdeka adalah apabila ia bebas dari pemikiran dan budaya hidup jahiliah.

Amat malang apabila kita menguar-uarkan kemerdekaan sedangkan seluruh aspek kehidupan seperti pemikiran, pendidikan, ekonomi dan kebudayaan masih dikuasai idea Barat.

Malah kehidupan jauh terpesong daripada kehidupan bangsa yang mulia kerana Islam.

Saban hari wanita diasak kanan dan kiri hingga terhakis identiti diri.

Wanita dimomok-momokkan seperti tertindas, tidak diberikan hak, didiskriminasi dan dizalimi.

Suara-suara menuntut persamaan hak dengan lelaki dilaungkan di sana sini.

Wanita juga dihidangkan dengan cara kehidupan mewah dan millenia dari Barat.

Berhias dengan perhiasan yang melampau. Berpakaian dengan pakaian yang mencolok mata.

Semua ini merupakan serangan pemikiran terhadap wanita. Sekiranya hari-hari wanita dihidangkan dengan perkara sebegini, memang akan ada yang terpengaruh dan termakan dengannya.

Maka wanita perlu bebas dari pemikiran sedemikian.

Kerana merdeka itu sendiri bermaksud bersendiri dalam memiliki kemuliaan, berdikari dan bangkit daripada penindasan atau melepaskan diri daripada sesuatu ikatan.

Manusia yang merdeka juga adalah manusia bebas untuk menikmati kehidupan yang sesuai fitrahnya yang menjadi sifat asasi manusia selaras matlamat sebenar penciptaannya oleh Allah SWT.

Maka merdeka bukan sekadar bebas daripada penjajahan bangsa malah kita bebas dari penjajahan pemikiran dan kebudayaan.

Marilah kita bersama mengangkat maruah dan kedudukan wanita sepertimana Islam telah mengangkatnya.

Walau dengan air mata darah, wanita perlu berjuang melepaskan diri dari cengkaman penjajahan ini sepertimana perjuangan wanita terdahulu dalam membebaskan negara.

Sesungguhnya perjuangan wanita masih belum tamat.

Ustazah Dr Suriani Sudi
Ketua Wanita ISMA

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Sikit masa lagi pasti DAP gulung tikar di Pulau Pinang

GEORGE TOWN, 7 Safar 1445H, Khamis – Rakyat Pulau Pinang harus bersedia untuk menggantikan DAP serta sekutunya dengan gabungan blok politik yang lebih prihatin, bersih, stabil dan meyakinkan.

Demikian kata Pesuruhjaya PAS Negeri Pulau Pinang, Ustaz Muhammad Fauzi Yusoff selepas menilai keputusan Pilihan Raya Negeri (PRN) 2023 yang lalu.

“Ramai yang tersalah sangka bahawa Pulau Pinang selamanya akan jadi kubu kuat kepada DAP.

“Namun, keputusan PRN yang lalu ternyata membuka mata ramai pihak bahawa DAP tidak selamanya kebal seperti kuatnya PAS yang mampu menang dengan bergaya di Kelantan, Terengganu, Kedah dan Perlis.

“Secara tidak langsung ini membuka lembaran baru kepada landskap politik di Pulau Pinang,” katanya dalam kenyataan, hari ini.

Ustaz Muhammad Fauzi mendakwa, amalan tata kelola dan pentadbiran yang cacat oleh pemimpin DAP sama ada di peringkat Kerajaan Persekutuan dan Negeri semestinya meningkatkan kadar defisit kepercayaan rakyat Pulau Pinang kepada pemimpin DAP dan sekutunya.

“Lihatlah bagaimana Menteri Pembangunan Kerajaan Tempatan daripada DAP, YB Nga Kor Ming secara terang-terangan menggunakan logo parti DAP dan Pakatan Harapan bersama jata negara dalam program rasmi kementerian ketika memberikan sumbangan kepada sekolah-sekolah Cina.

“Lihatlah bagaimana angkuhnya mereka meneruskan Projek Pulau Pinang Selatan (PSI) yang dibimbangi akan menjejaskan ekosistem marin dan mata pencarian ribuan nelayan di sepanjang perairan Pulau Pinang, Kedah dan Perak,” katanya.

Bukan itu sahaja, Ustaz Muhammad Fauzi berkata, sifat lunak DAP kepada sebahagian pemimpin UMNO yang korup menambahkan lagi muaknya rakyat Malaysia khususnya dalam kalangan Masyarakat Cina dan India.

“Ternyata perjuangan sekular DAP yang pada awalnya bertegas demi tata kelola dan pentadbiran yang telus dan bersih kini berubah menjadi perjuangan yang berkompromi dengan amalan salah guna kuasa dan pecah amanah,” katanya.

Justeru, ADUN Sungai Dua itu yakin penyatuan ummah adalah solusi dan jalan keluar buat rakyat Malaysia khususnya di Pulau Pinang.

“Dalam keadaan Perikatan Nasional Pulau Pinang yang masih dalam fasa pemerkasaan dalaman, DAP telah dihimpit dengan sangat dahsyat dalam PRN yang lalu.

“Bayangkan sekiranya PN Pulau Pinang diberi sedikit masa lagi pastinya DAP dan sekutunya akan gulung tikar,” katanya.


Kesesakan di Plaza Tol Jalan Duta bukan kerana balik kampung

KUALA LUMPUR, 21 Syawal 1442H, Rabu  – Polis menafikan kesesakan jalan raya di Plaza Tol Jalan Duta pada 31 Mei lalu, berpunca daripada orang ramai yang dalam perjalanan pulang ke kampung seperti tular di media sosial, semalam.

Ketua Jabatan Siasatan dan Penguatkuasaan Trafik Kuala Lumpur ACP Zulkefly Yahya berkata, semakan kandungan video berkenaan mendapati, kesesakan sepanjang tiga kilometer sebelum plaza tol itu berlaku antara 12.30 tengah hari hingga 2.30 petang, pada tarikh berkenaan.

“Punca utama kesesakan adalah kerana pemeriksaan rapi oleh pihak polis, bagi memastikan orang awam mengikuti prosedur operasi standard (SOP) yang telah ditetapkan, dan hasil pemeriksaan secara menyeluruh mendapati kenderaan-kenderaan itu mempunyai surat kebenaran merentas negeri,” katanya dalam kenyataan hari ini.

Zulkefly berkata, kesesakan itu juga disebabkan orang ramai keluar membuat pelbagai urusan penting, sebelum bermulanya sekatan pergerakan penuh.

Beliau berkata pada tarikh dan masa berkenaan, pihaknya telah memeriksa kira-kira 4,536 kenderaan yang melalui plaza tol itu.

“JSPT KL akan terus membuat pemeriksaan secara terperinci, bagi memastikan tiada pelanggaran SOP Perintah Kawalan Pergerakan 3.0, dilakukan,” katanya. -Bernama